Pajenn:Marrec - Doctrin ar guir Gristen.djvu/252 - Wikimammenn\nPajenn:Marrec - Doctrin ar guir Gristen.djvu/252\npoaniou ar re vrassa. El lezen ancien e oa ordrenet laza a doliou-mein, an ini en devize er c’hometet, eguis ma velomp en exempl Suzanna, hac en Aviel, en andret ma parlant deomp eus ar c’hreg aoultrierez pehini a voue præsantet d’hor Zalver evit essa gallout er surpren en e gomzou. Guechal, hervez lezennou ar rouantelez-ma, ar maro a oa ive partach an ini a-enep pehini e vize prouet un aoultriach. Hirio, ar pec’het mezus-ma, ar blasphem ha cals-bras a grimou-all, ne dint cazi mui punisset gant justiç ar hed, mæs ar vrec’h eus a justiç Doue ne dê quet berreet, tizout a rai un deiz betec au dud coupabl ; patiant eo abalamour ma’z-eo eternel.\nAdtapet diwar « https://br.wikisource.org/w/index.php?title=Pajenn:Marrec_-_Doctrin_ar_guir_Gristen.djvu/252&oldid=100052 »\nKemmoù diwezhañ degaset d'ar bajenn-mañ d'an 25 Meu 2017, da 13:29.


Bank ar boued | Pedet emaoc'h da reiñ digwener ha disadorn\nJeudi 26 novembre 2015 à 15:29 -\nDastummet e vo boued digwener ha disadorn gant Bank ar boued e-pep lec'h er vro. Etre daou vil ha tri mil den a-youl vat a vo dirak ar gourmac'hadoù e Penn-ar-Bed.\nLabourat a ra start tud a youl-vat Bank ar boued. © Radio France - Pauline Kerscaven\nFichañs neus an dud a youl-vat dastumm 350 tonenn boued digwener ha disadorn, "da lavaret eo 700 000 pred", a zispleg Remi Guegan, a youl-vat e Bank ar boued, e Brest.\nEvel bep bloaz e vo pedet an dud, a zaio d'ober prennadedoù da reiñ un tamm. "Ne c'houlennomp ket boued fresk, a gendalc'h an den. Kentoc'h boestoù-mir ha produioù "festif" a-raok gouelioù fin ar bloaz. Produioù evit netaat, savoñs da skouer."\nRemi Guegan a teu alies da sikour e Bank ar boued. © Radio France - Pauline Kerscaven\n"Ne labouromp ket omp unan" Remi Guegan, Bank ar boued\nChom a raio er vro ar boued dastummet. "Goude-se e vo roet d'ar c'hevredigezhoù a labour ganeomp pe d'ar c'hreizennoù sokial, a zispleg Remi Guegan. Labourat a reomp holl asambles, dorn ha dorn !"


La Granjagoul - Ti ar glad dre gomz e Breizh-Uhel - PCI Collectif\nKeleier La Granjagoul - Ti ar glad dre gomz e Breizh-Uhel\nLa Granjagoul - Ti ar glad dre gomz e Breizh-Uhel\nAr c’homz da ereenn sokial\n« Un ekosistem a zo eus sevenadur ar vro c’hallo, ereet-mort ennañ ar vein, ar maezioù, ar maouezed hag ar wazed a vez douget gante hengoun dre glevet ar vro-mañ. »\nkasour war ar glad sevenadurel dizanvez\nKasour eo Cédric Malaunais er gevredigezh La Granjagoul. Soner eo ivez ha goût a oar pegen prizius eo ar glad dre gomz pa vez kaoz a wriat liammoù gant an dud vresk. « Ober a ran war-dro tud bresk o speredoù, en ur greizenn harpañ dre al labour. Un emgav hollret eo deuet ar prantadoù-se da vezañ, gant tud hag a oa bet lâret din e oant dic’houest da ganañ, sañset, war zigarez ne ouzont ket lenn ». Ken gwir all eo en tier-retretidi pe en tier degemer tud kozh diemren : « Divorfilañ a ra an dud dalc’het gant kleñved Alzheimer pa ganan sonioù hengounel. Dont a ra an amzer dremenet da soñj dezhe en-dro ! » Dont a ra « an amzer wechall » da vev en-dro dre ganaouennoù ar venajerien pe ar vicherourien yaouank a oa anezhe. « Vad a ra d’an dud bet kollet gante kement c’hoant zo d’ober un dra bennak. Dre an hengoun dre gomz e c’heller dihuniñ eñvorennoù e don tud a lâred e oa aet o eñvor digante. Un ereenn sokial prizius a zo anezhañ. Un taol bouèze, ha bec’h dezhi… »\nBrudañ ha talvoudekaat sevenadur ar bobl\tLenn da heul\nBuhezekaat ar vro an hini zo e doug kement tra kaset gant La Granjagoul, emgavioù pemdeziek koulz ha darvoudoù miziek, eme Aline Bodin, ar genurzhierez. Emgavioù o tennañ d’ar c’hontadennoù, d’ar sonerezh, d’ar c’han ha d’ar chemet war a bep-seurt traoù a vez kinniget da neb a gar dont… Hag ar genurzhierez da sachañ hon evezh : « N’eo ket an ober e-unan a gont kement-se, an emgavioù an hini eo : gant an arzourien, gant ar re a gustum treuzkas pe arnevesaat sevenadur ar bobl, gant a re a vez douget gante ar glad sevenadurel dizanvez a vennomp talvoudekaat, treuzkas ha saveteiñ. »\nKlask e don an eñvor dre glevet\tLenn da heul\nEnklaskoù ha dastumadegoù a vez kaset gant ar gevredigezh. Enno emañ danvez an abadennoù a vez savet ganti, ar stajoù, ar sonadegoù hag an embannadennoù zoken, asambles gant Dastum hag Embannadurioù Skol-veur Roazhon. Er mod-se e oa bet kaset un enklask diwar ar c’hoari paledoù pe diwar al lazhañ-moc’h, asambles gant ekomiridi La Bintinais e Roazhon.\nBep bloaz e vez savet gant La Granjagoul un diskouezadeg war benveg-mañ-benveg ar sonerezh-pobl : an dreujenn-gaol, ar veuze, an akordeoñs hag ar viell paneveken. « En diskouezadegoù bale-bro-se e tesker war istor hag emdroadur ar benveg, war e zoareoù gwechall ha war e implij a-vremañ. Binvioù kozh, videoioù ha diellskeudennoù a ginnigomp ivez en tu all d’an diskouezadegoù-se\nE don maezioù Harzoù Breizh\tLenn da heul\nDegas he lod a ra La Granjagoul da diorroadur he ziriad, Maienn, Broioù Felger, Gwitreg ha Roazhon anezhañ. Emañ Ti ar Glad dre gomz e Breizh-Uhel e Parcé, ur gomun diwar ar maez, nebeutoc’h evit seizh kant annezad enni. Astenn he darempredoù a rank ober eta, en tu all d’al lec’h damgollet-se ha kenlabourat gant ar mediaouegoù, ar c’hreizennoù sevenadurel, ar skolioù hag ar c’hevredigezhioù, evit broudañ ur rouedad tud oberiant, tud a-vicher koulz ha hêred an hengoun da vuhezekaat tiriad Harzoù Breizh en e bezh. C’hwezhañ startijenn a ra eta koulz war ar gomun, an departamant ha pelloc’h c’hoazh.\nUr raktres douget gant ur youl kreñv, ur ster politikel dezhañ\tLenn da heul\nN’eo ket bet dibabet al lec’h-se dre zegouezh avat, ha pa n’eus ket un aezamant anezhañ.\nE Parcé e vez aozet bep bloaz gant an AFAP, abaoe ouzhpenn tregont vloaz zo, Priz Roger Ferron. Mirout henvoas an akordeoñs diatonek e Breizh-Uhel eo pal ar genstrivadeg-se, war roudoù Victor Froger ha Francis Ferron, sonerien Bro Felger. E deroù ar bloavezhioù 2000, war lañs ar gouel poblek-se e oa Pierrick Cordonnier, hag-eñ o tougen ar gevredigezh harpañ raktres ur greizenn gouestlet d’ar glad dre gomz, en em gavet gant maer ar gomun. « Dougen bri a rae Lézin Galais da glad ar vro ha c’hoant en doa e dalvoudekaat. Reiñ a reas Pierrick Cordonnier dezhañ d’anavezout e soñj krouiñ ur greizenn gouestlet d’ar pal-se», eme ar genurzhierez.\nFiziet e voe e Robert Bouthiller, etnologour, kas ar studiadenn gentañ war dalvoudegezh ur raktres diazezet war ar glad dre gomz, kent mont pelloc’h gant ur studiadenn deknik. Alese, e voe roet lañs d’ar raktres, arc’hantet gant kumuniezh kumunioù Felger. Prenet ha dreset e voe ganti ur c’hrañj kozh e kreiz ar bourk, deuet da vezañ « grañj ar c’homzoù » diwar neuze.\n« Ur raktres kevredigezhel eo deuet La Granjagoul da vezañ, Ti ar Glad dre gomz e Breizh-Uhel. Labourat a reomp evit ma vo anavezet, o teurel evezh ouzh ar pezh a vez graet e lec’h all. Er mod-se e vez skoret ar pezh a gasomp da vat amañ : talvoudekaat ar c’homz hag e alc’hwezioù : ar c’hontadennoù, ar sonerezh hag an hengoun », eme Aline Bodin.\n1998 : Krouidigezh ur gevredigezh brudañ ha talvoudekaat ur greizenn gouestlet d’an hengoun dre gomz (CVPO)\n2000-2004 : Studiadennoù arnodiñ e Parcé.\n2008 : Dont a ra ar CVPO da vezañ La Granjagoul.\n2008-2009 : Labourioù adframmañ hag astenn ur c’hrañj kozh e Parcé\n15 a viz gwengolo 2010 : Digoridigezh ofisiel\nKrouerien : Pierrick Cordonnier ha Lézin Galais.\nPrezidant : Pierrick Cordonnier.\nSkipailh : daou c’hoprad hag un dek bennak a dud a youl vat.\nFougères communauté, Kuzul rannvro Breizh, Kuzul departamant Il-ha-Gwilun, Ministrerezh ar Sevenadur hag ar C’hehentiñ (skoazell d’ar raktesoù, DRAC).\nKenlabourerien : Kreizennoù sevenadurel, mediaouegoù, Mirvaoù ha skolioù sonerezh, kevredigezhioù hag ensavadurioù o plediñ gant ar sevenadur, ar glad, ar mirdier, ar vuhez sokial, an deskadurezh hag an douristelezh e komunioù Harzoù Breizh.\nLa Granjagoul / Ti ar glad dre gomz e Breizh-Uhel\n2ter, rue de la Bascule\nPgz : 02 99 35 37 99\nBeilhadeg Festival Gallaoueg Kan Kontadennoù ha mojennoù\n7000 den bet kejet gante bep bloaz\n1/3 1/3 eus an obererezhioù a vez kaset e La Granjagoul hag an 2/3 all er c’homunioù tro-war-dro\nKreiz miz meurzh : Semaine du gallo e-doug sizhunvezh yezhoù Breizh.\nMiz gouere : Rendez-vous contés, kenaozet gant framm douristel ar vro : eus 4 da 10 abadenn-noz diwar ar glad dre gomz e Bro-Felger.


Yezh minorelaet - Wikipedia\nYezh minorelaet (saoz. minorised language) e vez graet eus kement yezh a vez komzet war un dachenn resis kichen-ha-kichen gant ur yezh all hag e lec'h e vez roet gwirioù disheñvel d'an div yezh - aliesik a-walc'h n'eus gwir ofisiel ebet evit ar yezh izel hag a vez anezhi peuliesañ yezh c'henidik an dachenn-se. Minorelaet pe bihanaet e vez ar yezh-se dre ret gant ar yezh all.\nNeuze, pa reer gant an termen-mañ e vez keñveriet statud kevredel an eil yezh gant hini eben evel hini ar brezhoneg hag hini ar galleg.\nUn nevezc'her savet diwar ar saozneg eo hemañ evit ober an diforc'h etre yezhoù a seurt-se ha daou dermen all yezh bihanniver pe yezh nebeut implijet:\nTennañ a ra an termen-mañ (saoz. 'minority language') d'an niver a dud a vez komzet ar yezh-se gante. N'eo ket kevatal atav na dre ret ur yezh yezh vinorelaet evel ar c'hatalaneg hag a vez komzet gant kalz muioc'h a dud evel gant yezhoù ofisiel Unaniezh Europa evel ar malteg da skouer ha n'int ket yezhoù minorelaet.\nYezh nebeut implijet\nSetu an termen a vez implijet gant Burev Europa evit ar Yezhoù Nebeut implijet. Ha koulskoude n'eo kevatal atav gant ur yezh vinorelaet evel ar galizeg hag a c'hell bezañ implijet kalz gant ur bern tud bemdez.\nAdtapet diwar « https://br.wikipedia.org/w/index.php?title=Yezh_minorelaet&oldid=1902261 »\nDernière modification le 10 Mae 2021, à 07:01\nKemmoù diwezhañ degaset d'ar bajenn-mañ d'an 10 Mae 2021, da 07:01.


Map roue ann Hiberni (1869) - Wikimammenn\nMap roue ann Hiberni (1869)\nOberennoù damheñvel pe handelvoù all zo ivez, gwelout Map roue an Hiberni.\n◄ Kanomp meulodi Breiz-Izel Map roue ann Hiberni (1869) Ann daou dort ►\nGwechall-goz e voa eunn tad hag eur vamm ; a c’hwenn huel e voant hag ann eil a varvaz goude egile, enn eur lezel war ann douar eur map hag eur verc’h. Herri hag Enori a reat euz ann daou-man. Ann tad a varvaz da ziveza. Pa welaz n’en devoa mui da zale dre ama, e c’halvaz he vugale d’he gaout. Dont a reont ho daou, hag ho zad a lavar d’ezho : — « Klevit, bugale, a-barz nemeur e vezoc’h hoc’h-unan war ann douar, rak mont a rann digan-e-hoc’h ; a-raok mervel a-vad, e c’houlennann ouz-hoc’h ma en em garfoc’h ho taou epad ho puez, ha ma choumfoc’h atao ann eil gant egile. » — Ar map neuze a lavar d’he dad e kar re he c’hoar evit lezel birviken anezhi he unan. — « Arabad eo ho pe aoun rak ann dra-ze, va zad ; choum a rinn gant va c’hoar\natao ; ne vezo ket diez d’in ober ar pez a c’houlennit. »\nO choum evel-se bemdez evel eur c’hi stag, ann den iaouank, ma ne voe ket pell evit dont adarre da enoui ; ne c’houie petra da ober euz he gorf hag euz he spered. C’hoant a deuaz d’ezhan enn eunn taol da vont da vale bro ha lavaret a ra he froudenn d’he c’hoar. Hou-man a ouel hag a lavar d’ezhan adarre petra voa bet d’ezho gourc’hemenn ho zad a-raok\nmervel. — « Ia, eme ar paotr iaouank, gwir a leverez, Enori ;\nevelato petra a dalv did ? Me a zo re iaouank ha re e verv va\ngoad em gwazied evit choum ama da zellet oc’h ann oabl o tremen ; mont da ober eunn dro a rankann, ne vezinn ket pell hag a-raok ma vezi skuiz oud va gortoz, me a vezo distro adarre d’ar gear. Evelato, evit miret na deufenn da ankounahaat ac'hanoud, e karfenn kas da batrom a zo aze gan-en, mar kerez rei anezhan d’in. » — « Ia, a-galoun-vad, eme-z-hi, rak ar pez a zo d’in a zo d’id ivez ; kas gan-ez kement as peuz ezomm, gant na vezi ket pell, ne c’houlennann ken. » — Herri neuze a gemer ar pez a gar ; kas a ra aour hag arc’hant gant-han ha goude poket d’he c’hoar a ouele, ma voa eunn truez ! he-man a ia enn hent.\nTreuzi ar mor a reaz hag o veza en em gavet enn eur vro bell, e leac’h ne anaveze kristen-Doue, e teuzaz e berr amzer kement a voa eat gant-han. Brema, setu eur paotr brao anezhan, hep gwennek enn he c’hodell da gaout ann distera tamm da derri he naoun. Red eo beva koulskoude pe vervel, hag e-feiz ann den iaouank-ma ne voa ket boaz da gaout diouer, na da labourat ken nebeud ivez. Ne felle ket d’ezhan dizeria evelato. Ebad a-walc’h eo lavaret mervel, pa vezer kant leo dioc’h eno ; pa vez red a-vad, ez eo eur c’hoari all. Ann naoun a zo dishegar ha diez da c’houzanv. He-man, ann den iaouank-man, gwisket evel eunn aotrou, evel ma voa, ne vije ket bet eaz d’ezhan kaout labour, ma c’houlenje ; ne c’houlennaz ket. Trei e spered eo a reaz da c’houzout da genta petra da ober. Enn Hiberni edo, pell dioc’h Breiz-Izel, e kear-veur ar Vro ze. Eno, war a glevaz, edo ar roue o choum. Petra ra he-man ? O veza ma voa eur paotr koant ha dilastez, hag a hent all desket e pep giz, e lakeaz mont da lez ar Roue hag ez eaz dioc’h-tu da c’houlenn komz out-han. Ma voe lavaret d’ezhan pignat war laez. Eat d’ann neac’h, ec’h en em gavaz eno a-benn-kaer dirak map ar\nRoue hag e c’houlennaz out-han, heb he anaout, ha ne\nc’hellje ket ar Roue kaout eunn dra pe eunn all-bennag da\nrei d’ezhan da ober ? — « Petra, eme ar prins, labour a c’houlennit ? En em gavet mad oc’h ha mar kirit lavaret d’in piou hag euz a be-leac’h oc’h, neuze, dioc’h a glevinn gan e-hoc’h hag ivez dioc’h ma ho pezo c’hoant, me a c’houezo petra da ober ouz-hoc’h. » — « E feiz, eme ann den iaouank, me ne d-ounn ket euz ar Vro-ma, euz a Vreiz-Izel ounn ginidik. Va zud a voa a c’houenn vad hag enn ho eaz ; goude ma varvaz hon tad hag hor mamm, ni hon daou, va c’hoar ha me, a voe lakeat enn hon tra. Neuze, a-benn eur pennad, deut da veza skuiz er gear, me am beuz bet c’hoant da anaout ar bed hag ounn deut ama, arc’hant a-walc’h gan-en evit beva eur pennad. Evel a lavarer a zo gwir, tenna hep lakaat, nebeut e pad ; evel-se a c’hoarvezaz gan-en ; n’eo ket kreski a rea ann traou gan-en bemdez, ha brema eat gant-ho war netra, e welann ez eo red mad d’in ober eunn dra pe eunn all evit beva. Setu e berr gomzou, aotrou, petra ounn ha petra eo va buez; n’em beuz ken da lavaret d’e-hoc’h. »\n— « Mad ! mad ! eme ar prins, deut gan-en da gaout va zad; n’ho pezo ket a geuz, a gredann, da veza lavaret d’in ar wirionez diwar-benn zo en em gavet gan-e-hoc’h. » — Hag hi ha mont ho daou. Pa voent dirak Roue ann Hiberni, ar prins a lavaraz : — « Va zad, gouzout a rit ez eo eat va eil kuit a-nevez zo ; setu ama eunn den iaouank euz a Vreiz-Izel hag a choumo gan-en hiviziken, mar fell d’e-hoc’h ? » — « Mar plij d’id a zo kement hag a ranker, eme ar Roue; gra ar pez a gavi gwella e kever ann dra-ze, me ne virinn ket ouz-id. » — « A zo mad ! eme ar prins : brema, den iaouank, deut gan-en d’am c’hampr, ma komzimp eur pennadik. Pa voent er gampr, ar prins a c’houlennaz oud paotr Breiz ha choum gant-han a raje evit he heuilla e pep leac’h ? N’en divije ken tra da ober. » — « Ia-vad, eme ann denn iaouank, choum a\nrinn, ha laouen braz zo-mui-ken, pa ho peuz ar vadelez da\ngemeret ac’hanoun. » — « Mad eo, eme ar prins, n’ho pezo\nket a gueuz ; evit ho kobr me a roio d’e-hoc’h kement hag a roenn d’egile enn ho raok : daou c’hant skoet pep miz, hag a-walc’h eo ? » — « Ia da, eme Herri, a-walc’h eo hag ho trugarekaat a rann.\nKement-ma a vourreve spered ar Breizad iaouank hag a lakea anezhan da gaout aoun na vije kouezet klanv he c’hoar, pe maro gant he glac’har. Bemnoz, pa veze eat d’he gampr, kenta tra a rea Herri eo prenna he zor war he gein hag eno, neuze, gouela gwalc’h he galoun enn eur zellet oc’h patrom he c’hoar hag o poket dezhan peb eil. Map Roue ann Hiberni a voa he gampr harp-stok oc’h kampr he-man; klevet a rea anezhan o klemm hag o ouela, ha goulenn out-han a reaz eunn deiz : — « Asa, va mignoun, lavarit d’in petra eo ar c’hlemmou-ze a glevann gan-e-hoc’h bemnoz, pa vezit eat enn ho kampr ? Na nac’hit, me ho ped, netra ebed ouz-in ; lavarit d’in petra a zo o c’hober poan d’e-hoc’h, ha mar gellann, me a viro. » — « Ho trugarekaat, netra e-bed ama ne ra poan d’in, ha mar klevit ac’hanoun o klemm, ez eo, me gred, dre va c’housk. Piou na petra a c’hellfenn-me da\ndamall ama, ken euruz ha ma ’z ounn gan-e-hoc’h ? » —\n« Gwel a-ze ! eme ar prins, ma ne deuz netra o tieza ac’hanoc’h,\nrak eur boan hag eur c’hlac’har vraz e ve d’in rankout beza pell diouz-hoc’h ; ne venn birviken evit ho tilezel. » —\nPaotr Breiz a c’houie er-vad e voa gwir a lavare ar prins, ha pegement-bennag ma voa euruz gant-han, e kave diez choum eno ha lezel he c’hoar he-unan ; ne zizonje ket a nezhi na noz, na deiz, ha dre ma tize kaout hed he c’har, e rede d’he gampr da zellet oud he fatrom. Ar prins iaouank, o welet e voa eunn dra-bennag war spered he vignoun ha ne grede ket lavaret petra voa, a lakeaz evez piz hag a anavezaz e tlie eunn dra-bennag a vraz beza o c’hoari gant-han. Pep tro ma’z ea Herri d’he gampr, ar prins, pa zistroe, a lavare d’ezhan : — « C’houi a zo bet pell ! petra eo d’e-hoc’h mont ken aliez-all diouz-in ? » — Paotr Breiz a wel er-vad brema e vezo diez d’ezhan distrei da welet he c’hoar hag ann draze, pa zonje, a greske he zoan. Klemm, ouela hag hirvoudi a rea bemnoz gwasoc’h-gwaz enn he gampr, dirak skouer he c’hoar. Eunn dervez, ar prins a glevaz anezhan adarre hag a falvezaz d’ezhan gouzout petra a c’hoarie gant he vignoun. Marteze, eme-z-han, ez eo klanv ha ne gred ket lavaret d’in. Red eo gwelet ; hag hen ha mont ; ne d-eaz ket pell, rak en em gavet e-kichen ann nor, e rankaz choum eno, prennet hag alc’houezet e voa enn diabarz. Antronoz, kenta a c’heure a voe goulenn oud paotr Breiz : — « Va mignoun, eme-z-han, eunn dra-bennag a zo hag a guzit ouz-in, ha ma n’ho pije ket prennet ho tor, em bije gwezet. Deac’h da noz e klevjounn ac’hanoc’h, ha ne d-eo ket ar weach kenta, eo d’in, o klemm kement hag eur Vadalen. Mar d-oc’h klanv pe mar ho peuz anken, lavarit, ha mar gellann me a raio eur vad-bennag evid-hoc’h. N’eo ket brao tamm e-bed e kusfac’h ouz-in ar pez a zo war ho kaloun : gouzoud er-vad a rit e karann ac’hanoc’h kement, ne ve netra hag a virfe\nouz-in da ober vad de-oc’h, ma ve gouezet petra eo. » —\n« Ne d-eo netra, netra e-bed, eme ann den iaouank, hag\nho madelez evid-oun a zo re vraz. Evel am beuz bet lavaret d’e-hoc’h c’hoaz, ar c’hlemmou-ze a glevit gan-en, red eo ma laoskfenn anezho pa vezann kousket, rak evel ma tihunann, n’em beuz ket eur zonj euz a netra e-bed. » — Gevier a lavare evel-se ha fall a rea nac’h, rak mar en divije bet lavaret penn-da-benn kement a voa o c’hober poan-spered d’ezhan, pell a zo e vije bet diboaniet ha dinec’het.\nAr prins evelato a wele er-vad e kuze he vignoun eunn dra-bennag out-han pell a voa, rak kastiza a rea bemdez ha deut e voa ken treud hag eur skoul. Map ar Roue, evit gou zout ar wirionez, a lakeaz ober eunn alc’houez da zigeri dor kampr paotr Breiz ; hag eunn nosvez, a-greiz ma ’z edo he-man oc’h hirvoudi gwasa adarre, patrom he c’hoar gant-han enn he zourn, ar prins a ia goustad war zoliou he lerou da gaout ann nor, a zigor anezhi enn eunn taol hag a wel he vignoun beuzet enn he zaelou, o sellet oc’h eunn dra-bennag a stlapaz dioc’h-tu dindan he wele. — « Petra a voa gan-e-hoc’h aze, enn ho tourn, eme-z-han, ha perak ho peuz-hu hen taolet dindan ho kwele ? Me a rank gwelet petra eo, rak brema eo anat d’in ne lavarit ket ar wirionez atao. » — Setu ma rankaz Herri neuze kemeret skouer he c’hoar ha diskouez anezhan d’ar prins iaouank. — « Patrom piou eo he-man, eme vap ar roue, mantret o welet peger kaer e voa ? Lavarit d’in da vihana ar wirionez enn dro-ma ? » — « Patrom va c’hoar, eme ar Breizad ; hiviziken, ne dalv ket d’in nac’h ouz-hoc’h netra euz ar pez a guzenn a-raok. Dre ma karac’h kalz ac’hanoun, e kave d’in n’ho pije ket va lezet birviken da vont kuit diouz-hoc’h ; koulskoude em boa doan leiz va c’haloun, ha ma klevac’h ac’hanoun oc’h hirvoudi hag o ouela evel a reann, e voa dre na c’hellenn ket distrei da welet va c’hoar. Setu perak. Va zad, a-raok mervel, en devoa lavaret\nd’e-omp hon daou choum ann eil gant egile ; evelato, me a\nzo bet diskiant a-walc’h evit mont euz ar gear, ha brema pell\na zo e klevann bemnoz mouez va zad ha va c’hoar o rebech d’in ez ounn digaloun. Va c’hoar a garann hag am beuz karet hed ar weach, ha pa’z ounn bet eat diout-hi, ne gredenn ket e vijenn eat keid all, na choumet ker pell hep distrei d’he gwelet. Ne c’houzounn ket brema, siouaz d’in ! pe ez eo iac’h pe glanv, beo pe varo, ha ma ve ho madelez lezel ac’hanoun da vont, ez afenn buan d’he c’haout. » — « N’ho peuz netra gwelloc’h da ober ha ma karjac’h e vijec’h bet eat pell a zo, beza lavaret d’in diwar-benn petra ho poa doan. Kit eta buhana ha ma c’helloc’h ; setu arc’hant d’e-hoc’h da vont ha da zistrei ama gant-hi, rak klevit er-vad : mar d-eo ho c’hoar hevel oc’h ar patrom-ma, me a zimezo gant-hi, pe n’am bezo pried e-bed. » — « Ar patrom-ze, eme baotr Breiz, a zo hevel a-walc’h oud va c’hoar, petra-bennag n’en deuz nemet eur skeud euz he gened ; va c’hoar Enori a zo eunn tamm brao kaeroc’h, ha pa ho peuz c’hoant e teufe ama da zimezi gan-e-hoc’h, e teuio, mar fell d’ezhi dont ; ma ne fell ket d’ezhi a-vad, gwaz a ze ! ha mar choum er gear me a choumo ivez gant-hi, ne c’houfenn ket lavaret gwelloc’h d’e-hoc’h, prins. » — « Mad ! mad ! eme ar prins, kit atao, ha digasit kemenn d’in, mar choum er gear. Mar teu a-vad, deut enn he raok ama, evit ma ’z inn gan-e-hoc’h da zigemeret anezhi, pa en em gavo. » — « A zo mad, eme baotr Breiz, kenavezo neuze, aotrou ! » — « Kenavezo, eme ar prins, ha kefridi vad ! Arabad eo, me ho ped, dale da zigas eur c’helou pe gelou d’in ! » — « Bez ho pezo, bezit heb aoun, kenavezo eta ha iec’hed ! » — Ha paotr Breiz enn hent etrezek ar gear.\nAnn denn iaouank-man, evel a c’hellit kredi, ne voe ket red pedi anezhan da vont skanv enn hent. Eul lestr sternet mad a gavaz da gas anezhan dioc’h-tu d’he vro. Al lestr ze a dlie choum enn eur porz mor e Breiz, e Mountroulez, da c’hortoz petra vije ar c’helou a vije da gas da vap roue ann Hiberni ; kemenn en devoa da-ze. Herri en em gavaz hep dale e ti he c’hoar. Hou-man a voe souezet oud he welet, hag enn eur boket dezhan e lavaraz dre he daelou e voa bet kalz re bell o c’hober he dro, hag e vije marvet hep dale gant ann doan, ma vije bet choumet pelloc’h. Goude taol pep hini he boan diwar he galoun, goude en’em vriataat, ar breur a lavaraz d’he c’hoar : — « Asa, kleo brema gan-en, va c’hoar, n’eo ket a-walc’h, nevezenti all a zo c’hoaz. Te ne c’houzout ket petra en deuz lavaret d’in map roue ann Hiberni, a-raok ma teujounn kuit diout-han ? » — « Nann da ! eme-z-hi, petra eo ! » — « Dioc’h-tu ma welaz da batrom-te, ne voe ket evit miret oud he galoun da garet ac’hanoud ha lavaret en deuz d’in da zigas gan-en, evit ma timesche gan-es ; anez kaout ac’hanoud-te, eme-z-han, n’en devezo pried all e-bed ken. Setu ann nevezenti zo ha roet en deuz d’in aour hag arc’hant da rei d’id, hag ouspenn eul lestr a zo e Mountroulez o c’hortoz ac’hanoud, mar fell d’id beza rouanez ann Hiberni, eunn deiz a vezo. Gwel brema, va c’hoar, petra lavar da galoun d’id. Evid-oun-me n’em beuz ken tra war gement-ma da alia ac’hanoud, nemet e kredann e vezi eurusa rouanez e vezo dindan tro ann heol ; evelato, gra evel a fell d’id, ha ma n’as peuz ket a c’hoant da vont, me a choumo ama gan-ez, pe mar fell d’id mont me a ielo ivez d’as heul. » Ar verc’h iaou ank-ma a lavaraz neuze d’he breur : — « Selaou, eme-z-hi, ama zo eunn dra ; gwelet a rez gan-en o choum va magerez\nhag he merc’h. Epad ma’z edos-te o foeta bro, me am beuz\nkemeret anezho em zi ; hag o veva evel-se hon teir, me a gave\nberroc’h ann amzer. Petra vijenn-me deut da veza anez, lavar ? Mad ! enn eur zelaou va c’haloun hag o kredi e vezinn euruz, evel a leverez, me ne c’houlennann ket gwell evit mont gan-ez da gaout map roue ann Hiberni, gant ma teuio ivez, gan-e-omp hon daou, va magerez hag e merc’h ; brema ounn deuet, eme-z-hi c’hoaz, ne c’houfenn ket pennad e-bed beza pell diout-ho. » — Dre gement-ma ar verc’h iaouank a ziskoueze e devoa kaloun vad kement ha mavoa kaer he gened. — « Mad ! mad ! eme ar breur, ma ne deuz nemet ann dra-ze a-gement a ve o viret ouz-id da zont gan-en, ar re-ze a c’hell dont ivez ; kavet e vezo, me a gred, peadra d’ho beva ha labour ouspenn, ma ne fell ket d’ezho choum vak hed ann deiz.\nAr pevar-ma neuze a ra ho fak, ha petra ’ta, hag a ieaz ac’hano hep dale da Vountroulez. Eno e pignjont el lestr a c’hortoze anezho, ha dioc’h-tu ma voent diloc’h ha dindan c’houel ez ejont e-trezek ar mor doun. Eunn daou pe dri dervez goude, al lestr a voe darbet d’ezhan mont da goll ; eur gwall-amzer spountuz a voa savet, hag anez m’en devoa al lestr paour gallet paka ann douar tosta a gavaz, e vije bet eat a-bez d’ar weled. Stoket ha distoket e voa bet evelato gant ar mor hag ann avel ; ar gweliou a voa bet freget holl ha great evel dantelez anezho, ar gwerniou a voa bet torret, hag ann heor, laosket da vont er mor evit klask herzel oud ar barrad, a voa bet choumet war lerc’h goude terri he fard. Brema, enn em gavet enn douar breur, ar verc’h iaouank kaer-man evit kas kelou buan da vap ar roue diwar-benn he c’hoar, a ieaz atao a-raok hep gortoz ma vije aozet ha kempennet al lestr. Lavaret a reaz d’ar prins ez edo he c’hoar o tont hag e voa bet daleet gant ar gwall-amzer. Ar prins laouen holl a deuaz neuze gant he vignoun d’ar porz mor en\ndevoa war eunn treiz, e leac’h ma tlie al lestr dont da zouara.\nPa voe aozet al lestr, ez eaz adarre er mor evit kas ar-re-man\nd’al leac’h ma voa lavaret d’ezho mont. Eur pennad mad e voa eat dioud ann douar adarre, pa gouezaz ar plac’h iaouank klanv gant an drouk-mor. Ne deo ket eunn drouk eaz tamm e-bed, hag Enori a zave he c’haloun enn he c’hreiz pep lamm a rea al lestr ; dre ma c’helle, e tistaole er meaz kement e devoa debret. Neuze he magerez hag he merc’h a lavaraz d’ezhi mont gant-ho enn eunn tu pe du euz al lestr evit gal lout easoc’h a-ze strinka er mor ar pez a rea poan d’ezhi. Ar plac’h iaouank-ma ne devoa disfisianz e-bed a zentaz oud he magerez, hag a-greiz ma’z edo gwella oc’h en em zikour, stouet he fenn gant-hi, ar c’hrek fall-ma hag he merc’h a grogaz enn he zreid, a zibradaz krenn anezhi dioc’h al lestr hag he zaolaz er mor hep gouzout da zen e-bed. Ar verc’h iaouank a gollaz he fenn enn eur goueza enn dour, hag a ieaz ac’hano gant ar mor, nè c’houie nemet Doue da be-leac’h. Ne voe ket beuzet evelato ha divezatoc’h e vezo klevet hano anezhi c’hoaz.\nAl lestr, goude ann dra-ma, a gerze evel diagent ha ne za leaz ket d’en em gaout er porz mor ma ’z edo map roue ann Hiberni oud her gortoz, mall gant-han gwelet c’hoar he vignoun. War ar c’hae edo, pa harpaz al lestr er porz. Dioc’h-tu ann diou c’hrek fall a lamm er meaz, hag ar vamm a lavar d’he merc’h, pa wel ar prins o tont etrezek en-ho : — « Kea brema d’he gaout ha lavar d’ezhan ez oud c’hoar he vignoun. » — Hou-man a ieaz hag a lavaraz hervez ali he mamm ; bet e voa kelennet evel-se gânt-hi ha mar ho devoa taolet, ho diou, Enori er mor, ne voa nemet evit ma c’hellje merc’h ar vagerez dimezi gant map ar roue. He-man a voe mantret, pa welaz e voa hou-man ken dishevel diouz he fatrom ; ne voa ket tost d’ezhi beza ker kaer hag ar patrom-ze ; penaoz e vije ? Map ar roue a zavaz neuze drouk enn-han oud he vignoun\nhag a lavaraz d’ezhan : — « Eur gaouiad oud ! Da c’hoar ne\nd-eo ket eur skeud d’he fatrom ; hag ezomm as poa-te da zont,\nevel as peuz great, da lakaat doan em c’haloun ha da ober fall em c’hever-me, n’em beuz great memet mad biskoaz ouz-id ? Va mignoun e voaz hag es peuz treuzet va c’haloun gant eur c’hleze a anken hag a c’hlac’har. » — Paotr Breiz, o welet he c’hoar diank, a voe ivez ker sebezet, ne glevaz ger euz a gement a lavare ar prins d’ezhan, ha dre-ze n’en em zidammallaz tamm ; nemet gouela ne rea, en eur gredi e voa beuzet he c’hoar. Map ar roue a lavaraz d’ezhan evelato : — « Pegement bennag a boan a rez d’in, va mignoun oud ha choum a ri gan-en, hag ous-penn e timezinn gant da c’hoar, pegen divalo bennag ma ’z eo ; ne vezo ket lavaret birviken ounn-me bet eat a-enep va ger. Evit gwir, ne vezo ket ken euruz gan en, evel ma vije bet ha te ivez, ma na vije ket bet diwanet a c’hevier euz da c’henou. » — Ann den iaouank a glevaz. mad enn dro-man ar pez a lavaraz ar prins hag e-kement-se ne glaskaz digarez e-bed, petra-bennag ne vije ket bet diez d’ezhan diskouez ne voa ket hon-nez he c’hoar.\nWar gement-ma, ar re-ma a ia ac’hano, hag a-benn eur pennad goude e voe great ann eured ha dimezet merc’h ar vagerez gant map roue ann Hiberni. He-man a lakeaz dioc’h-tu kas he c’hrek hag he mamm enn eunn ti en devoa e penn liorz he lez hag er meaz anezhan ; hag abaoue deiz ann eured, hini e-bed euz ann diou-man ne weljont ket anezhan. Ar prins iaouank, evel pa ne vije ket bet dimezet a iea koulz ha diagent ama hag a-hont hep preder ebed euz he c’hrek, he vignoun a-vad atao oc’h he heul evel a-raok. He-man, paotr Breiz, ne rea mui laouenedigez e-bed oc’h netra, hag ar prins ivez, petra-bennag ma voa koazet eunn draik he garantez out-han, a wele anezhan gant truez o tizec’ha bemdez diwar he dreid hag o tont treutoc’h-treuta. Brema Herri en divije karet mont pell dioud ann dud ha dioud ar bed. Ar pez a\ngreskaz c’hoaz he anken a voe eur gouli a zavaz enn he c’har ;\nne c’houie ket penaoz e voa deut. Gant ar gouli-ze ne c’helle\nbale, nemet dre galz a boan ha diwar-bouez flac’hou ; he nerz a iea digant-han a zeiz-da-zeiz hag o welet edo ar maro tost d’he zeuliou, e lavaraz eunn dervez da vap ar roue : — « Brema me ne d-ounn mad mui da netra e-bed evid-hoc’h ; gwella a c’houfac’h eta da ober eo lezel ac’hanoun da vont da vervel el leac’h ma karo Doue va c’has. Mar kavfenn eul leac’h distro a-walc’h ha ne ve darempredet gant den, di e karfenn gwella mont da choum ha da denna va huanad diveza. » —\nGoude kimiada dioc’h ar prins enn eur ouela, Herri a ia ac’hano gant kalz a boan e-trezek ar c’hoad a voa bet lavaret d’ezhan. En em gavet eno a-benn ar pardaez, ha skuiz maro gant ar pennad-bale en devoa great, ez eaz dioc’h-tu d’ar chapel hag ec’h azezaz eno war eur mean, enn eur ouela gwalc’h he galoun hag o lavaret : — « Ker ien hag ar mean-ma eo ar bed evid-oun hiviziken ; va zad, vâ mamm a zo maro ha va c’hoar ivez siouaz! Ha petra a rinn-me dre ama ? Gwell eo d’in mervel ha mall eo d’in mont da gaout ar re am beuz\nkaret hag ho deuz karet ac’hanoun. » — Trei a rea ann\ntraou-ze gant doan war he spered, pa glev dor ar chapel, en\ndoa prennet mad diabarz, o tigeri enn eunn taol hag o tont dira-z-han ker, kaer hag ann heol pa vez o c’houlaoui ann deiz, he c’hoar a laka anezhan da spounta. — « Mar d-oud spez va c’hoar, eme Herri, deut d’am c’herc’hat da vont d’he c’haout, deut mad ra vezi ! Hast-affo digas ar maro d’in ! » — « Ro peoc’h, va breur, eme-z-hi, me ne ket eur spes ounn, da c’hoar a-vad korf hag ene hag evel m’as peuz anavezet a nezhia-viskoaz. Atao ounn beo, n’as pez ket aoun eta ; klevet em beuz pegen truezuz eo da stad ha deut ounn d’as parea. Neuze ann denn iaouank a lamm da boket d’he c’hoar, brema eur barr kaeroc’h evit na voa a-raok ; meska he zaelou a ra gant he re, enn eur lavaret dezhi : — « Euz a be-leac’h e teuez-te, va c’hoar ger ? » — « Kleo, eme-z-hi, me a ia da lavaret d’id ; da c’hortoz a-vad, va breur, deuz d’in da c’har, ma welinn petra a c’hoari gant-hi. » — Neuze hou-ma a denn euz he godell daou vigorn kaer evel arc’hant, a laka anezho war eunn dousier lien gwenn-kann a voa gant-hi hag o veza dizoloet gouli he breur e lavar d’ezhan : — « Lez ac’hanoun brema ; enn eur labourat me a lavaro d’id kement a zo bet c’hoarvezet gan-en, abaoe ma ’z omp bet eat ann eil dioud egile. Neuze, ar plac’h iaouank a walc’h ar gouli hag a denn anezhan al lin-c’hoad, gant ann dour a laka da zivera euz a unan euz ar bigorned arc’hant hag e lavar evel-hen : — « Goude ma voaz eat kuit, pa voe aozet ar lestr, ni a ieaz ivez ; hag eat eur pennad-mad me a gouezaz klanv gant ann drouk-mor. Va magerez hag he merc’h a lavaraz d’in neuze tostaat oc’h eunn tu d’al lestr evit plega va fenn ha taol er mor ar pez a rea poan d’in. Heuilla ho ali a rejounn hag eur pennadik goude e voenn taolet gant-ho ho diou er mor war va fenn. Enn eur goueza e rejounn eur skrijadenn hag e kolljeunn evit doare ar skiant ac’hanoun va-unan, rak ne\nc’houflenn ket lavaret petra a c’hoarvezaz gan-en, ken a\ndeujounn enn-oun va-unan adarre. Neuze, o sellet enn dro\nd’in e weljounn ez edounn enn eur c’hastel kristal ker kaer, ne ve den war an douar evit kredi pegement e lugerne kement tra a voa ebarz. Ne welenn enn-han a bep tu nemet aour hag arc’hant. Em c’hichen e voa eur c’hrek kaer ha koant ivez ; hi a lavaraz d’in : — « N’ho pezet aoun e-bed, me am beuz saveteet ac’hanoc’h euz ar mor, goude ma’z oc’h bet taolet ebarz gant ho magerez hag he merc’h : me eo am beuz digaset ac’hanoc’h ama ; gleb e voa ho tillad, me am beuz tennet anezho diwar ho tro ha goude sec’ha ho korf paour a grene gant ar riou, em beuz astennet ac’hanoc’h aze war blunv gwenn ann alarc’h mor ; digan-en me ivez eo ho peuz bet al louzou en deuz ho tigaset enn-hoc’h hoc’h unan, ha brema e choumoc’h gan-en da ober al louzeier a rann gant ar geod mor a zastumann ; ne d-eus ket gwelloc’h evit-ho, eme-z-hi, da barea dioc’h pep seurt klenvejou ; n’ho pezet ket aoun eta, ama e vezoc’h euruz. Arabat eo de-hoc’h avad klask mont ac’han, rak ne d-afac’h ket a-bell hep beza beuzet ; bez’ emaoc’h ama enn eul lez kristal a zo daouzek kant gourrad dindan ar mor. A-zioud al lez-ma zo eunn ene zenn ha di ez ann va-unan ker buan ha lavaret hag evel ma karann, e labouz pe e pesk, da barea gouliou ar re am c’har hag a garann. Va hano-me a zo Morgan, ha mar fell d’e-hoc’h choum ama a galoun vad gan-en, me a zesko d’e-hoc’h ann nerz ho deuz da ober drouk pe vad kement louzaouenn a zo er mor ha war ann douar ; ne deuz netra na c’houzounn ; ne deuz gouli na klenved na barefenn ; va galloud a diz tro-war dro d’ar bed, eun env hep-ken ne c’hellann netra. Pa ho pezo tremenet dek vloaz o teski bemdez eun dra-bennag a nevez, ne c’houezoc’h ket c’hoaz nemeur a dra e-skoaz a c’houzounn ; anez va gwisiegez-me, Arzur ne vije ket bet pare birviken, nag Arzur na kant all am beuz-me digaset nerz ha iec’hed d’ezho,\nevit ma c’helljent, gwelloc’h a-ze, dispenna ar Zaozoun\nmilliget. » — Setu, eme ar plac’h iaouank, petra a lavaraz\nMorgan, ar c’hrek kaer-ze d’in neuze, ha brema ez euz eunn nebeud deiziou e c’halvaz ac’hanoun da vont d’he c’haout. Enn he c’hampr edo, el leac’h ma rea he louzeier. Eno, dirak eur pez fourn dan, goloet gant eur baeron arem vraz, e v0a enn he c’hichen eur bern geod a daole ebarz hini hag hini hag a veske goude, peb enn amzer, gant eur wialenn ruz glaou great, eme-z-hi, gant mein kaer. — « Va merc’h, galvet em beuz ac’hanoc’h ama, evit ma klevfoc’h gan-en petra a zo a nevez gant ho preur. Gouzout er-vad a rann e karit kalz anez han hag e kar ivez ac’hanoc’h. Anken ho peuz abaoe ma ho peuz kollet ar gwel anezhan : mad, emez-hi, dare oc’h da goll anezhan evit mad, rak ho preur a zo gwall-glanv hag a dise mervel hep dale gant ar c’heuz en deuz d’e-hoc’h, ma na d-it ket da barea eur gouli a zo deut d’ezhan enn he c’har.\nHo preur a zo brema du-ze en eur c’hoz chapel e-kreiz eur c’hoad braz ; he-unan ema eno, ha red eo d’e-hoc’h mont d’he gaout enn noz-kenta-ma. Diw-heur hanter ho pezo da choum gant-han, hag e-pad ann diw-heur hanter-ze e rankoc’h, da genta, gwalc’hi he c’hat gant ann dour a zivero euz ar bigorn-ma a roann d’e-hoc’h ; ha goude, leda war he c’houli al louzou a zo er bigorn-all-ma. Gant al louzou-ze e pareo a-benn ma vezo bet lakeat teir gweach war he c’har. Pa vezo deut ar mare da zont diout-han, e sachinn war ar sug-ma a stagann oud ho troad kleizha neuze e tistrofoc’h buanoc’h evit ann avel. Eur sklerijenn gaer, evel goulou-deiz, a lakiinn da lugerni enn dro d’e-hoc’h ha gant aoun na c’hoarvesfe gan-e-hoc’h netra a gement a ve evit miret ouz-hoc’h da vont da gaout ho preur pe da zont enn dro, setu eur c’hleze-falc’h, kreva kleze a zo bet biskoaz ; great eo bet evit Arzur ha d’ezhan hep-ken eo bet hag e vezo adarre, pa zistroio a-enep ar Zaozoun. Gant-han enn ho tourn, den na tra ne harzo ouz-hoc’h. Brema, va\nmerc’h, eme-z-hi d’in, kit da wiska ann dillad kaer am beuz\nlakeat d’e-hoc’h enn ho kampr ha bremaik me va-unan a ielo\nd’ho kas d’ann aod ; ac’hano ez eoc’h war-eeun hag en em gavfoc’h gant ar c’hoz chapel am beuz lavaret ; eno ema ho preur, eun truez he welet. »\nBrema, lezomp Henori da zistrei da weled ar mor hag he breur d’he gortoz beteg antronoz. E-pad ma voa bet ann daou-ma ann eil gant egile, eur paotr-saout en devoa klevet ha gwelet kement a voa bet gant-ho hag e pe c’hiz. — Ar paotr saoud-ma, diank darn euz he chatal d’ezhan, a voa bet choumet pell ann noz d’ho c’hlask dre ar c’hoad ; bez’ ez edo war dro ar chapel, pa welaz eur sklerijen vraz o sevel hag o tont etrezek enn-han. Da genta, e kredaz e voa ann heol ; e-kementse, pa deuaz da zonj d’ezhan ne voa nemet diw-heur c’hoaz abaoue ma voa serret ann noz, e lavaraz out-han he unan : eunn dra-bennag a nevez a zo dre ama, rak evit ann heol n’eo ket, re vuhan en defe great he dro neuze ; n’eo ket al loar ive ; hag he-man a zelle hag a wele e tostae atao ar sklerijen out-han. Petra ra neuze ? Mont da guzet adre ar chapel, hag ac’hano oc’h astenn he zaoulagad e welaz e voa eunn demezell gaer, hag e voa eat ebarz. Ar paotr-man, kivioul ann tamm anezhan, ha dispount gant ann dra-ze c’hoaz, a dosta evit gouzout petra eo ha petra ra ann demezell er chapel. Sellet a ra dre doull ann nor ha gwelet ar plac’h iaouank o poket d’eunn den iaouank droulivet a voa eno ; gwelet a ra anezhi o walc’hi he c’har hag he c’houli dezhan ; he c’hlevet a ra o komz oud he breur hag he-man o lavaret : — « Ma c’houesfe map roue ann Hiberni ema oud ama e ve euruz ha laouen hage teufe evit klask da gaout. » — Ar c’homzou-ma ha kement en devoa gwelet ha klevet ar paotr-ma ne voent ket kollet gant-han. Mont a reaz ac’hano ha ne voa ket da glask he loened, d’ar gear eo ez eaz ha tiz gant-han da lavaret d’he vamm petra en devoa gwelet er c’hoad. Ar vamm a gelennaz he map da vont, kenta ha ma c’hellje, da gaout map roue ann Hiberni ha da lavaret da zen, nemet d’ezhan\nhe-unan, ar pez en devoa gwelet ha klevet. Ar paotr-man\nneuze, eunn daouzek vloaz-bennag d’ezhan, kenta a c’heure\npa zavaz, a voe mont da lez ar Roue. Goulenn a ra oc’h ar gwardou beza lezet da vont el lez. — « Va list, eme ar paotr, ha n’ho pezo ket a geuz ; eunn dra vraz am beuz da lavaret d’ezhan ha ne c’hell klevet den e-bed nemet-han ; hen a-vad a vezo laouen, pa glevo. » — Neuze, setu ma voe lezet gant ar zoudarded. Pa voa eat el lez e c’houlennaz komz oc’h map ar roue hag e voe lavaret d’ezhan pignat d’he gaout. Eat d’ann neac’h, ar paotr a sko war ann nor hag a zigor anezhi dioc’h-tu. Gwelet ara eunn den iaouank kaer hag hep troidellat tamm e c’houlen out-han ha map ar roue eo ? — « Ia da, eme ar prins, petra a zo, va faotrik ? » — « Eunn dra am boa da lavaret d’e-hoc’h. » — « Lavar. » — « Ne rinn ket ama, Aotrou, gant aoun na venn klevet gant unan-bennag ; ha n’ho peus-hu ket eur gampr all pelloc’h du-ze, eme ar paotr o sellet oc’h eunn nor a voa prennet ? D-eomp ebarz, mar plij, Aotrou, hag e klevfoc’h va c’hevridi gan-en, rak arabad eo, eme va mamm, e klevfe den nemed-hoc’h ar pez am beuz da lavaret, eunn dra eo hag a zell ouz-hoc’h-hu hep-ken. » — Ar prins iaouank souezet o klevet ar paotr, a zigor ann nor a voa diskouezet d’ezhan hag a ia ebarz. Ar paotrik war he lerc’h. He-man goude prenna ann nor a zistro neuze oud ar prins hag a lavar d’ezhan penn-da-benn kement tra en devoa gwelet ha klevet. Map ar roue a anavezaz dioc’h-tu e voa ar plac’h iaouank-ze, a voa hano anezhi gant ar paotr, c’hoar he vignoun deut da welet anezhan ha d’her parea, mar gellche. — « Me a rank gouzout, eme ar prins d’ar paotr, ha gwir a leverez d’in ; choum a ri ama betek e-verr da noz ha neuze ez aimp hon daou hag e welinn va-unan, pa dle dont diou weach c’hoaz, eme-te. » — « Ia da, Aotrou, gant-hi he-unan eo em beuz klevet, ha mar d-eo gaou, war e lerc’h e lavarann. » — « Mad eo neuze, eme vap ar roue. » —\nDeut ann noz, ann daou-ma a ieaz d’ar c’hoad hag em-berr,\nwar-dro dek heur, setu eur sklerijen gaer o sevel hag o tont\nwar-zu enn-ho. — « Gwelet a rit, eme ar paotr, ema-hi o tont ; tec’homp adre ar chapel ha goude e c’helloc’h gwelet ha klevet, evel a glevjounn hag a weljounn deach. » — Hervez kelenn ar paotr, map ar roue a ia a guz hag ar plac’h iouank adarre a ia ivez er chapel hag a ra d’he breur, evel e devoa great enn noz a-raok. Ar prins a zell piz out-hi hag a wel brema ez eo hevel-buez oc’h ar patrom en devoa bet digant he breur hag eur barr kaeroc’h zo-ken, evel a lavare. He c’hoar eo, eme-z-han, me wel er-vad brema n’eo ket hen eo a dlie beza tamallet, ann diou a zo du-ze eo; kavet e vezint. Ar c’henta tra a zo eo kaout hou-man euz al leac’h m’ ema. Neuze e selaou piz hag e klev petra a lavar he breur d’ezhi ha petra a lavar hi d’he breur. — « Ma c’houesfe map ar roue, eme-z-han !… » — « Ha pa c’houesfe, eme ar plac’h iaouank, ne ve biken evit va c’haout euz a dre daouarn Morgan. Koulz ha ma c’hoar hon-man parea dioc’h pep seurt klenvejou, ez eo sorserez ivez. » — « Gwelet e vezo, eme ar prins out-han he-unan. » — Neuze, pa voent distro ac’hano, ar prins a lavaraz d’ar paotr : — « Ar wirionez as peuz lavaret d’in ha brema e rankez dont gan-en adarre, ma welinn hirio ha me a c’hello kaout tud ha benvegou kre a-walc’h evit dont a-benn, enn taoliou kenta a vezo skoet war ar sug, da drouc’ha anezhi e meur a damm. » — Distro d’he lez, map ar roue a gemen da gement gofeller a zo e kear dont d’he gaout. Pa voent en em gavet, e voe roet da zarn anezho houarn, dir ha diamant, gant gourc’hemenn da ober eur sug kalz tevoc’h evit ann hini en devoa gwelet stag oc’h troad ann demezell; ha da zarn all, houarn ha dir ha diamant ivez da ober eunn hanter dousenn bouc’hili drem met kalet a-walc’h evit trouc’ha ar sug a vije great. Bouc’hili ha sug a ranke beza eno a-benn diw-heur goude kreisteiz ; arabad e voa na vijent ket, pe anez e vije bet beac’h war\ngroc’hen unan-bennag. — Kroc’hen den ne zamantaz ha great\ne voe sug ha bouc’hili er mare ma voa bet lakeat hag evit\ndoare great mad, rak dioc’h-tu c’houeac’h den euz ar re greva, lakeat eno enn eur renkad hed-a-hed ar sug, a zarc’hoaz a daol ho c’houeac’h hag a reaz seiz tamm anezhi. - « Mad ar stal, eme vap ar roue, c’houi, va zud, ho peuz darc’hoet aze, a choumo ama ken a vezo e-verr ha neuze ez aimp enn tu-bennag kement hini a zo ac’hanomp. » — Great e voe evel a lavaraz, ha dagus-heol ec’h en em gavent er c’hoad tost d’ar chapel. Ann dud a voe kuzet gant ar paotr da c’hortoz ar plac’h iaouank da zont. Pawelaz ar paotr hag ar prins ezedo Henori er chapel gant he breur, ez ejont ho daou da renka ho zud. Ar paotr bihan a choumaz gant arre-ma hag a lavaraz d’ezho : — « Brema, en em lakait aze a-zoare ha pep hini dioc’h-he du, evit gallout darc’hai a-daol hag a nerz korf war ar sug a welit, pa ziskouezinn d’e-hoc’h ; bezet gant pep hini he vouc’hal er vann ; arabad eo a-vad e ve unan warlerc’h egile ; evez ouz-in brema ! » — Sini a ra hanter-noz, hanter-noz-hanter a zo o vont da skei hag ar c’hoar a zo dare da vont evit mad dioc’h he breur. He-man a ouel hag a huanad, hag he c’hoar, glac’har ivez leiz he c’haloun, a zo red d’ezhi c’hoaz rei nerz d’he breur. Ne c’hello mui, siouaz ! gwelet anezhan, ne vezo mui evit dont euz a weled ar mor, ha dalc’het e vezo eno hiviziken gant Morgan da ober louzeier ne vezint ket evit parea anezhi dioc’h he doan hag he c’heuz. Ia, doan e deuz, ar c’hoar vad, o vont dioud he breur ha koulz lavaret diwar ann douar. Pegen euruz-bennag e vezo, e ve gwelloc’h gant-hi choum hep mont ha kaout poan, mar d-eo red, evel ar re all. Siouaz d’ezhi ! Ne dalv ket lavaret, poket a ra d’he breur, briata a ra anezhan enn eur skuilla daelou hag enn eur lavaret kenavezo d’ezhan. Mall e voa dezhi rak ar sug a denn war he gar. Dioc’h-tu ar paotr saout a zo er-meaz a ziskouez d’he dud skei, ha dioc’h-tu e voe klevet c’houeac’h\ntaol bouc’hal o koueza ken a zoune war ar sug a voe trouc’het\neno e seiz tamm. Ann tamm dioc’h ar mor a riklaz kuit ha\nne voe gwelet mui. Ar plac’h iaouank, ne c’houie doare euz a netra, a zo souezet ha laouen o welet petra a zo c’hoar vezet. Map ar roue a grog enn he dourn hag a deu gant-hi da gaout he vignoun, enn eur lavaret : — « Brema me wel er-vad n’ho peuz ket drouk-c’hreat em c’hever. Setu ho c’hoar, anaout a rann anezhi dioud he fatrom, ha ma kar, me a vezo he fried. » — Ar plac’h iaouank, laouen o welet ne rankche mui distrei d’ar mor hag e c’hellche choum hiviziken gant he breur, a lavaraz da vap ar roue e devoa bet lavaret ia a-raok ha n’en em zislavarche ket brema.\nAr brud euz ar pez a voa bet c’houarvezet a redaz buan dre gement bro a voa tro-war-dro, ha setu war zigarez ma voa bet devet ann diou c’hrek fall, ne dalie ket eur gwennek kroc’hen pep hini, setu eur brezell spountuz o tigeri gant ar Zaozoun faoz a enep Roue ann Hiberni. Eunn abek fall e voa hen-nez, hag eunn dra-bennag-all eo a c’hoarie gant-ho. Ar\nRoue deut koz hag isil a lakeaz he vap e penn he zoudarded\nevit difenn he vro. Ar prins iaouank a voa eur paotr stard\nhag a galoun ; pa glevaz petra a voa ne d-eaz ket war a-dre, petra-bennag ma voa rankout d’ezhan mont dioud he bried ha lezel anezhi er gear gant he dad. He-ma, ar Roue koz ma, a voa eunn den euz a re wella : evelato ar prins a lavaraz d’ezhan taol evez n’a c’hoarvesje drouk e-bed gant he bried iaouank. — « Ne raio ket, n’as pez ket a aoun rak kement-se, ha gant ma c’helli en em viret da-unan dioc’h ar Zaozoun koulz ha ma vezo hi miret dioc’h pep drouk gan-en, ec’h en em welimp hep dale laouen hag euruz. » — Lavaret mad a rea ann tad ; he-man a gare re he verc’h-kaer evit gouzanv ann distera poan da zont d’he c’haout.\nAr prins iaouank a voa eat eur miz pe zaou a voa euz ar gear, hag he bried a iea bemdez da ober eunn dro-vale dre al liorz gant he zad kaer. Henori a daole evez oc’h peptra, evit anaout ann ardemez dre enô. Eunn dervez e savaz a-bred hag ez eaz d’al liorz ; ann mor a voa digor hag hou-man dioc’h-tu ac’hano, gant hi ar c’hleze e devoa bet digant Morgan. Mont a ra da di eur miliner a voa eno tost hag e c’houlen eur marc’h digant-han. Ar miliner a roaz d’ar c’hrek iaouank eur c’hoz marc’h en devoa eno er c’hraou hag hi ha mont war he gein ha iao kuit. Kaer e devoa klask lakaat he marc’h da vont buan, ne rea pep gammed nemet koueza war he benn. — « Sadama eur c’hoari vrao am beuz-me kavet ama, eme ar brinsez, mar talc’hann-me he-man, ne d-inn ket a-bell, feteiz ! Deport, eme-z-hi, aze zo eur prad glaz ; hag hi ha disken eno ha leuskeul he marc’h er prad. Hou-man a c’houie er-vad petra rea ha ne vije ket bet eat euz ar gear, ma ne divije ket gouezet petra voa nerz he c’hleze-falc’h. Perc’hen ar c’hleze-ze n’en devoa nemet gou lenn evit kaout. Ar brinsez a anaveze ann dra-ze hag a lavaraz : — « Dre va c’hleze, ra ve ama dioc’h-tu ar c’haera marc’h\na zo bet biskoaz ! » — Ha setu eno eur marc’h euz ar seurt\nne weler mui, dibr war he gein ha kabestr arc’hant enn he\nbenn. Ar brinsez a bign war he gein ha kuit. Ne voe ket pell ma en em gavaz el leac’h ma ’z edo he fried. Hou-man, ar brinsez-ma, evit miret na vije anavezet gant den, a voa gwisket evel eur brezeller kaer. Ann diou arme a voa ann eil dirak e-ben ha c’hoari a-zevri-beo a voa gant-ho. Koueza a rea tud he fried evel keillen, ha kaer ho devoa klask stourm hag herzel oud ho enebourien, ne voant seurt-Doue d’ezho. Neuze ar prinsez a lamm war he marc’h, e-kreiz ann emgann ruz ; tenna a ra he c’hleze hag evel eur falcher e-kreiz eur prad ne dennaz eunn alanad, ken a voe lakeat a-stok gant-hi eur c’harden Zaozoun, ann hanter pe war dro euz ar re a zalc’he penn oud map roue ann Hiberni. He-man hag he zoudarded koulskoude ne c’houment ket a dre ken nebeud, lammet a reont, evel enn taoliou kenta, ha kaer ho devoa evelato, ar Zaozoun a stoke anezho, ha beac’h ho devoa ann Hibernied o c’hounid war-n-ezho. Ar prins iaouank, o welet pe la bour a zo digor, a zired evel eunn taro gouez da deurka ar Zaozoun. Kaout a reaz harp d’he gernel ha d’he daoliou hag anefe he c’hrek en divije ranket koll ha tenna a-gil; great e voa adarre ho stal d’he dud, pa en em gavaz c’hoaz ar brezeller iaouank (ar brinsez eo e voa hen-nez adarre), da harpa enezho evit ann eil gweach. Tost d’ann hanter euz ar re a choume a voe lazet gant-han c’hoaz, hag evelato dre ma laze anezho, ar re all, evel moc’h-gouez, ne dec’hent ket enn he raok.\nMap roue ann Hiberni a lavaraz da lod euz he dud ober ann dro d’ar brezeller iaouank ha derc’hel anezhan er penn kenta, evit ma c’hellje dont da anaout piou e voa. Kaer ho devoe klask dont a benn a gement-se, tec’het a c’heureu he-ma euz ho daouarn ha mont kuit hep na c’houient e pe leac’h. Neuze prins ann Hiberni a stagaz eur weach c’hoaz gant ar\nZaozoun a voa dira-z-han, kaloun a-walc’h en devoa he-man\nhag he dud ive, ma vije bet hanter anezho d’ar re all ; pegement\nbennag ma voa bet lazet d’ar Zaozoun marteze Ouspenn ann diou zrederenn wella euz ho zud, ar re a voa beo c’hoaz a voa anezho muioc’h evit euz ann Hibernied.\nGreat ar peoc’h brema, ar prins iaouank en devoa mall da zistreida welet he bried ; laouen e voa,o welet e voa bet treac’h.\nEunn dra a voa evelato hag a rea poan d’ezhan, hag ann\ndra-ze dre n’en devoa ket gallet anaout piou e voa ar brezeller en\ndevoa great kement all a vad d’ezhan ha d’he dud. Ann dro ziveza ma voa bet hen-nez treac’h d’ar Zaozoun, ar prins iaouank en devoa gallet tostaat ha komz out-han ; goulenn a reaz piou e voa. — « Ha forz zo de-hoc’h, eme-z-han, piou ounn-me ! Ne vec’h ket tamm e-bed gwelloc’h evit gouzout va hano. Treac’h oc’h, bezit laouen ; me am boa bet kefridi da rei kennerz d’e-hoc’h, ha roet em beuz. Setu zo a-walc’h. » — « Ne d-eo ket, eme ar prins, a zistag neuze he groaz dioud he vruched hag a ro anezhi d’ezhan evit diskouez he galoun vad. » — Egile a gemeraz ar groaz ha kuit ac’hano gant-hi, hep lavaret ger.\nAr brezeller-ma, a c’hoar ann holl piou eo, ne voe ket pell evit bale d’ar gear, ha kredi a c’hellit ne choumaz ket da c’hoari enn hent. En em gavet enn distro dirak ar prad, e peleac’h e voa bet lakeat marc’h koz ar miliner da beuri, ar brinsez iaouank, rak hi eo, a voe souezet o welet e voa deut kel lard ha ma voa treud araok, ken en devoe beac’h he berc’hen oud he anaout, pa en em gavaz er gear. Brema hou-ma, goude trugarekaat ar miliner, a ieaz ac’hano buan d’al lez. Pa en em gavaz gant he zad kaer a voa nec’het eur pennad mad a voa gant-hi, he-man, e feiz, a voe laouen oud he gwelet hag a c’houlennaz e pe leac’h e voa bet keid-all. Eunn dervez-bennag zo, eme-z-hi, e voann bet eat da ober eur bale el liorz, hag o veza kavet digor ann nor ez ejounn er c’hoad a zo tost aze, ha pa glaskjounn ann hent da zont er meaz, kaer am boe klask ne gavenn hent e-bed; hirio h ep-ken eo em beuz gallet dont er meaz euz ar c’hoad ha distrei d’al lez. — « Mad as peuz great, eme ar Roue koz, rak ma pije daleet pelloc’h, da bried a vije en em gavet er gear enn da raok, ha me neuze am bije klevet trouz gant-han, ha na vije ket bet heb abek, p’en devoa lavaret d’in da ziouall. » — « Mad, mad, va zad,\nlist ann traou-ze brema ha bezomp laouen, mar d-eo gwir\nam beuz klevet eo great ar peoc’h. » — « Eo da, eme ar\nRoue koz, great eo ; da bried en deuz skrifet d’inn ann dra-ze war al lizer-ma ; sell hag e weli ; evid-oud eo kement ha muioc’h zo-ken eget na d-eo evid-oun-me. Ar gwella zo eo iac’h, a drugare Doue ! Dioc’h ma lavar, e vezo distro a-benn e-werr da noz, pe warc’hoaz vintin da zivezata. » — « Mall am beuz, eme-z-hi, da welet anezhan ha da glevet gant-han ann taoliou kaer a zo bet great, hag evit doare ez euz bet, rak hano a zo gant-han, war he lizer, diwar-benn eur brezeller ne deuz ket kalz evel-d-han. »\nNe voa ket a-veac’h lavaret mad ar c’homzou-ma gant-hi, ma en em gavaz eur c’hannad da zigaz ar c’helou ez edo tost map ar roue. Ar Roue koz hag he verc’h kaer a ia d’he ziambroug ; ne voent ket pell ma en em gavchont gant-han. Distrei a reont ho zri d’al lez. Epad ma ’z edont gant koan, merc’h kaer ar roue a c’houlennaz oud he fried piou e voa hen-nez, ar brezeller braz ze, a voa hano anezhan war he lizer hag en devoa great taoliou ker kaer a lavare ? — « E-feiz, eme ar prins, diez e ve d’in lavaret piou eo, pa ne c’houzounn va unan ; goulennet a-walc’h em beuz he hano, hen a-vad ne falveze ket d’ezhan e vije anavezet gant den, evit doare. Ne gav ket d’in e ve euz ar vro-ma, rak ne anavezann den e-bed dre ama a-gement a ve ker kre ha ma ’zeo. » — Ar c’hrek iaouank a ra ann neuz da veza souezet, sellet a ra ouz he fried hag enn eur zellet e wel, evel kement hini a zo eno, n’ema mui he groaz oud he vruched gant-han. — « Asa, emez-hi, petra ho peuz-hu great euz ho kroaz ? pe gollet pe betra eo gan-e-hoc’h ? » — « Red eo ma ve, eme vap ar roue, ne felle ket d’ezhan lavaret ar wirionez war gement-man. Tizet eo bet, me-c’hoar-vad, gant eunn taol goaf pe eunn taol kleze-bennag e kreiz ann emgann, ha neuze eo kouezet ha kollet hep gouzout d’in. » — « Diwallit, va\nfried, eme ar c’hrek iaouank, na ve gaou a lavarfac’h ; roet\neo ho peuz anezhi da unan-bennag ha marteze hou-man eo,\neme-z-hi, o tenna euz he godell hag o tiskouez d’ezhan ar groaz e devoa bet digant-han. » — « Gwir eo, eme vap ar roue, hon-nez eo va c’hroaz, ha penaoz ho peus-hu bet anezhi ? » — « Penaoz, eme-z-hi, em bije me bet gallet he c’haout, ma n’ho pije ket c’houi roet anezhi d’in. »\nGoude-ze, epad ma vevaz map roue Hiberni hag he bried,\nar Zaozoun ne deujont ket eur weach zo-mui-ken da glask\nnetra enn ho bro. Mad a rejont, rak ho ler en divije damantet.\nNe voant ket hep gouzout ann dra-ze ha n’ho devoa ket an kounac’heat ar gwall lamm a voa bet distaget diout-ho gant Merc’h Breiz-Izel. Tud ar vro-ze a zo goad dindan ho ivinou, ha n’eo ket Saozoun fall a rafe da verc’hed Breiz zo-ken tec’het birviken enn ho raok. —\nRetrieved from "https://br.wikisource.org/w/index.php?title=Map_roue_ann_Hiberni_(1869)&oldid=108121"\nLast edited on 20 September 2017, at 14:24


Barzhonegoù | A ! Lenn...\nCategory Archives: Barzhonegoù\nKañv, Denez Prigent (2018)\nEl levr-mañ en deus strollet Denez Prigent lod eus e destennoù, a ginnig war un dro gant un droidigezh c’hallek anezho.\nKañv d’e yezh, d’e sevenadur ha d’e vro, a lenner war ar pevare pajenn golo. Me a wel kentoc’h enno kañv d’unan bennak, a lak anezhañ da valañ soñjoù du diwar-benn ar bed tro-dro dezhañ.\nImplijout a ra doareoù ar c’hanaouennoù-pobl da gontañ istorioù, ar pep brasañ anezho dindan gwerzennoù 8 troatad. Meur a berzh all a vez kavet ivez : gwerzennoù adlavaret gant pe hep cheñchamant bihan, dibab geriaoueg eeün ha skeudennaouet kaer, hep bezañ ledan. An temoù o-unan a c’hell drevezañ ar c’hanaouennoù-pobl, evel en Ar vamm lazherez.\nGwezhioù all e harp war keleier ar bed, evel en Ar chas ruz, Geotenn ar marv pe Gavotenn an aeled. Avel stourm a vez santet ivez, ur wezh an amzer.\nMet peurliesañ eo e soñj war ar vuhez hag ar marv a ginnig, e testennoù muioc’h personel, evel Lestr Dienez, Evel un tour-tan dismantret... Intret eo an testennoù-se gant un ton kevrinek a-walc’h, ha diazezet alies war metaforennoù stag ouzh an natur ; enez, steredenn, avalenn, avel… implijet atav memes mod. Ar re zedennusañ int.\nSot on gant mouezh Denez Prigent ha gant e labour war ar sonerezh. Kouezhañ a ra ken brav all an testennoù-se en divskouarn, anat int en ur mod, santet. Lakaat a ra aesoc’h kompren prederioù an den hag e drivliadoù.\nMet en ur mod bennak e choman war va c’hoant, ivez. Da gentañ peogwir eo un dastumad berr-berr, ur wezh lamet ar galleg. Da eil peogwir em eus ar santimant da vezañ chomet gant un dornad soñjoù nemetken ha n’eo ket gant ur skeuliad klok eus outo. Un doare d’an arzour lent-mañ da virout e liorzh kuzh, piv oar ?\nEvit ar re ne gomzont ket brezhoneg hag a vez fromet gant kan Denez Prigent e kav din e c’hell bezañ al levr-mañ un nor bouezus war ar yezh, unan eus an oberennoù-pont-se a zesach an dud war ur Breizh ha n’eo ket hini an douristed.\nOber un evezhiadenn\t| tags: Denez, Kañv, Prigent\t| posted in Barzhonegoù, Brezhoneg\nLes chansons de Bilitis, Pierre Loüys, Frañs (1894)\nBrudet eo an oberenn-mañ evit bezañ e-touez ar gwellañ farsadennoù lennegel. Pierre Loüys, anavezet evit labourioù sirius ha troidigezhioù, en doa graet van da vezañ troet an oberenn diwar ar gresianeg. E-pad un nebeut bloavezhioù n’en deus ket lavaret e oa bet ijinet ha skrivet penn-da-benn gantañ : e spered bourjiner a denne mel eus an degouezh. Intelektualed ar mare a oa bet paket holl a-unvouezh ha lod anezho a rae van e anavezent an destenn a-raok troidigezh Pierre Loüys, tra ma oa bet lod all betek rebech outañ fazioù treiñ, diwar-benn un destenn orin ne oa ket dioutañ. Un taol kaer eta.\nAn istor bourrus-mañ n’anavezen ket p’em eus digoret al levr… met levrioù all em eus lennet gant ar skrivagner ha maget em eus douetañs buan a-walc’h.\nEvit an destenn em eus kavet anezhi meurdezus. Barzhoniezh erotel e komz-plaen eo. Kontañ a ra buhez ur varzhez, eus he bugaleaj betek he marv hag en tu all dezhañ zoken, dre destennoù berr lakaet an eil re war-lerc’h ar re all, e urzh kronologel he buhez. Pep hini en deus un titl bennak. Lod anezho ne chom nemet an titl anezho, “n’int ket bet troet”, hervez Pierre Loüys, ar pezh a starta ar santimant a wirionded. Brav eo penn-da-benn, o c’hoari gant ur seurt fañtasm eus bro-C’hres an Henamzer ouzhpenn d’an erotelezh, gant un implij soutil eus gouziegezhioù ledan ar skrivagner.\nUl levr dispar eo, da zizoloiñ.\nOber un evezhiadenn\t| tags: Bilitis, chansons, Loüys, Pierre\t| posted in Barzhonegoù, Erotelezh, Galleg


Pajenn:Marigo - Abrege eus an Aviel.djvu/148 - Wikimammenn\nPajenn:Marigo - Abrege eus an Aviel.djvu/148\nAr Sul ar Pantecost.\ntiantet ha gant resination d’ho polonte divin. Grit din souffr er vuez-mâ ar boan a blijo gueneoc’h, ha queit ha ma blijo gueneoc’h ; n’am espernit quet er bed-mâ, mæs va espernit, me ho supli, er bed-all.\nEvit Sul ar Pantecost\nMeditation voar an effejou burzudus a broduas ar Speret-Santel en Ebestel hac en disquibien, ha voar an affejou admirabl a zeu ive bremâ da brodui en eneou pere en em zispos d’e receo.\nCOnsiderit penaus an Ebestel hac an Disquibien en em retiras oll assembles er Cenacl evit en em disposi da receo ar Speret-Santel, hervez ma en devoa ordrenet dezo o Mæstr divin abars ma pignas en Eê. Tremen a reent eno o oll amser er retret, er silanç hac en oræson, ha da benn dec devez ar Speret-Glàn a zisquennas varnezo didan ar furm a flammou tàn.\nAdtapet diwar « https://br.wikisource.org/w/index.php?title=Pajenn:Marigo_-_Abrege_eus_an_Aviel.djvu/148&oldid=94539 »\nKemmoù diwezhañ degaset d'ar bajenn-mañ d'an 1 Du 2016, da 16:37.


Prizren (Prizren pe Prizreni en albaneg ; Призрен, Prizren e serbeg) zo ur gêr gozh eus Kosovo. Pennlec'h distrig Prizren eo. An eil kêr vrasañ eo er vro, gant war-dro 178 000 a annezidi e 2011. Albanegerien eo ar braz eus an dud (78% e 2011).\nEmañ Prizren ouzh tor ar Menezioù Šar, e mervent ar vro, tost d'an harzoù gant Albania ha Makedonia.\nUr gêr gozh eo. En amzer ar Romaned, en Eil kantved kent JK e oa eno ur gêr anvet Theranda. Er Vvet kantved e voe graet meneg anezhi, evel Petrizên, gant Prokopios Caesarea. Adalek 830 e oa en Impalaeriezh ar Vulgared, ha goude-se en Impalaeriezh Bizantion. E 1018 e teuas da vezañ sez un eskopti. En XIvet ha XIIvet kantved e voe aloubet meur a wech : gant Serbed ha Bulgared a-bep-eil. Ur greizenn a bouez e teuas da vezañ evit ar c'henwerzh. Adalek 1545 e oa en Impalaeriezh Otoman, ha chom a reas enni e-pad meur a gantved, met kreizenn sevenadurel Albaniz e oa. E 1878 e voe savet eno Kevre Prizren, ul luskad a venne dieubiñ Albaniz diouzh yev an Durked. Gant Kevre Prizren e voe embannet dizalc'hidigezh Albania d'ar 15 a viz Eost 1880. E-pad Brezel ar Balkanioù e voe aloubet gant ar Serbed. Goude ar Brezel-bed Kentañ e voe staget ar c'horn-bro ouzh stad nevez Yougoslavia. E-pad an Eil Brezel-bed e voe staget ouzh Albania aloubet gant an Italianed. Abaoe diskar Yougoslavia ha Brezel Kosovo emañ Prizren e republik Kosovo.\n↑ Profile of Prizren - OSCE Mission in Kosovo\nAdtapet diwar « https://br.wikipedia.org/w/index.php?title=Prizren&oldid=1862498 »


Ur gêr krag roz evit vakañsoù ar familh\nDek traezhenn gant traezh fin, ur porzh-pesketa oberiant brudet evit e gregin-Sant-Jakez lipous, troiadoù-bale hag e pep lec’h liv dibar ar c’hrag roz... N’eo ket ar perzhioù mat nag an temz-spered a ra diouer da Erge. Gounezet e vo ho kalon ganti !\nEtre mignoned, gant ho familh, forzh peseurt eur pe koulz-amzer e vefe, e tispak Erge he hoal deoc’h. Honnezh eo ar c’hentañ porzh-pesketa evit ar c’hraoñ-mor hag ar c’hregin-Sant-Jakez : ouzh lusk ar mareoù e vev kaeoù Erge. Eus miz Du da viz Meurzh, a-ziwar ar parklec’h tost d’ar c’hal, sellit ouzh ar besketaerien o tiskargañ o sac’hadoù kregin a-raok dezho bezañ gwerzhet er C’hoc’hu-pesked. Goude-se, stranit er straedoùigoù o favezioù krag roz. Arabat droukkemer anezhañ evit ar greunit ! Roc’h ar vro eo frouezh gwiskadoù traezh berniet, 470 milion a vloavezhioù kozh.\nMelen en nevezamzer, mouk en hañv\nDaoust ha gouzout a raec’h eo rummet lanneier kab Erge e-touez ar meteier naturel heverkañ eus an departamant ? Tevennoù traezh, tornaodoù krag roz... Cheñch-dicheñch eo livioù al lanneg ouez. Kit d’ober un dro eno e penn kentañ an nevezamzer pa vezont livet a velen splann gant bleunioù al lann. E miz Mezheven ez eo ar bokedoù-lann a laka war-raok o liv mouk dibar.\nAr pemp skiant war evezh\nLivioù ar plant, c’hwezhioù al lanneg, kriadennoù an evned-mor... Digorit ho taoulagad, ho fronelloù hag ho tivskouarn evit bourrañ da vat e kab Erge. Dav eo ober anaoudegezh gantañ war droad, gant teir zro-vale adalek kêriadenn ragistorel Tieurog, en norzh d’ar vourc’h. Eno e kaver dismantroù un ti-gward eus an 18vet kantved hag ur forn-voledoù gozh. En tu-hont d’ar c’hab, astennit ho pourmenadenn war-du ar Roc’h-Goueon, a-hed gwenodenn ar valtouterien. Gwelet a reot lerc’h-ouzh-lerc’h traezhennoù hag oufoù zo e-touez ar re vravañ eus an aod norzh.\nKêriadenn Asteriks hag Obeliks?\nPiv n’anavez ket kêriadenn brudet ar C’halianed difaezhus ? Tri maen er-maez eus ur c’hab e Breizh ha mengleuzioù. Erge eo, evel-just ! Awenet e vije bet Uderzo e-ser tremen e vakañsoù er vro pa oa bugel...


Programm Broadel Sokialour - Wikipedia\nProgramm Broadel Sokialour\nAr Programm Broadel Sokialour, pe ar Programm e 25 poent (Alamaneg: 25-Punkte-Programm), a oa Programm ar Strollad Broadel Sokialour al Labourerien Alaman (NSDAP). Adolf Hitler en doa kemennet ar programm d'ar 24 a viz C'hwevrer 1920 dirak un 2,000 den bennak e Hofbräuhaus e München. Savet e voe ar programm e-pad un emvod gant ar strollad e Vienna.\nProgramm e 25 poent an NSDAP[kemmañ | kemmañ ar vammenn]\nGoulenn a reomp unvaniezh an holl Alamaned eus Alamagn Veur hervez gwir ar pobloù d'an emdidermenañ.\nGoulenn a reomp kevatalder ar gwirioù evit an Alamaned e keñver ar broadoù all; ha diskar emglevioù-peoc'h Versailles ha Saint-Germain.\nGoulenn a reomp douaroù ha tiriadoù (trevadennoù) evit dreistbevañs hor pobl ha trevadennerezh ma vefe dreistpoblañs ganomp.\nKeodederien ar stad eo nemet an ezili eus ar broad. Nemet ar re a zo gwad german dezho a c'hall bezañ, ne vern o c'hredennoù hag o soñjoù. Yuzev ebet a c'hall bezañ ezel eus ar broad neuze.\nAn hini n'eus ket keodedourelezh dezhañ a c'hallo chom e bro-Alamagn nemet evel un den pedet ha gallout a rahe bezañ sujet eus lezennoù a vroioù estren.\nGwir mouezhiañ a vo roet d'ar geodederien eus ar stat o-unan. Ni a stourm ouzh implijoù hervez soñjoù politikel muioc'h evit taoliñ evezh war an temz-spered pe ar barregezh.\nGoulenn a reomp ar stad a zle bezañ e karg eus an doaeroù da staliañ evit ober war-dro hevoud ar geodederien. Ma vefe diposubl magañ ar poblañ eus ar stad a-berzh e vefe dispellaet eus ar Reich an ezili eus vroiadoù estren (an angoedederien).\nEnvroaderezh an anc'hermaned a ranka bezañ diwallet. Goulenn a reomp d'an holl anc'hermaned a zo deuet e Alamagn adal an 2 Eost 1914 mont kuit ar Reich.\nAn holl keodederien a zlefe bezañ kevatal hervez o gwirioù hag o dleadoù.\nAn dlead kentañ d'an holl keodederien a zo bezañ gouest labourat en ur mod ampletus, gant ar penn pe ar c'horf. Obererezhioù un hinienn ne zlea ket mont a-enep mad ar gevredigezh met bezañ enframmet da welaat ar c'henvad. Neuze e c'houlennomp:\nDiskaradur an holl tuioù a vez implijet da c'hounit argant hep labour (feurm, c'hoarioù hag all).\nE-keñver an aberzhoù a vez gouzañvet gant an dud rak ar brezel, ar pinvidikadurioù hininiel a zeu eus brezelioù a zlea bezañ gwelet evel un torfed ouzh ar stad. Neuze e c'houlennomp kemeredigezh eus an holl madoù a vez gouniet diwar brezelioù.\nGoulenn a reomp broadeladur an holl aferioù a zo bet staliet evel kevredigezhioù (kevredadoù fiziek).\nGoulenn a reomp e vez kenlodet an holl gounidigezh eus gwerzh a-vras.\nGoulenn a reomp kreskaat goprad leve ar re-gozh.\nGoulenn a reomp krouedigezh ur renkad etre yac'h, ha boutineladur an tier-dastum meur a vo feurmet izelbriz d'embregerezhioù bihan, harpet e vo ar re o deus emglevioù gant ar stad, ur rannvro, pe ur gêr.\nGoulenn a reomp an adstum a glota doc'h hor ezhommoù, lezennoù evit kenkizadur eus tiriadoù en ur pal boutin.\nGoulenn a reomp stourm war ar re a ya a-enep ezhomoù ar gevredigezh o oberezhioù. Torfederien ha uzurerien a vo kastizet d'ar marv, ne vern o relijion pe o gouenn.\nGoulenn a reomp ul lezenn nevez diazezet war al lezenn german boutin e lec'h al lezenn roman hag a servija ur reizhiad danvezel.\nAr stad a ra war dro un adstumm a-bouez eus programm an deskadurezh, d'aotrañ an holl germaned speredek heuliañ un deskad uhel ha bezañ barrek evit ren an traoù. Ar programmoù a zle bezañ azasaet e keñver ar buhez pemdez. Ar vugale baour dreistdonezonet a vo kelennet gant sikour ar stad, ne vern degouezh an tud a-zivout o labour pe o renk sokial.\nAr stad a ra war dro dazont ar gevredigezh o wareziñ mammoù ha bugale, o tifenn labour gant ar bugale, o kalonekaat moander, en ur ziazezañ lezennoù a lakaa sportoù ha jiminas da vout rekis, o harpañ embregerezhioù a zo liammet gant deskadurezh fizik ar re yaouank.\nGoulenn a reomp diskadur ar bagadoù goprsoudardet ha savidigezh un arme broadel.\nGoulenn a reomp stourm a-enep gaouier a vez graet gant kazetenerien. Evit kas ar c'hazetennoù german da vat, goulenn a reomp:\na. An holl dud a labour gant kazetennoù a vez embannet e germaneg e ranka bout ezel eus ar gouenn;\nb. Kazetennoù anc'herman a ranka kaout aotre ar stad da vezañ embannet. Ar re-mañ ne c'hall ket bezañ moulet e germaneg;\nc. Difenn d'an holl anc'herman kaout interest kellidel pe levezoniñ embannadurioù, taolioù evel-se a vo kastizet gant klozadur an embannadurioù hag argasadeg an unc'hermaned a zo e-barzh an afer. Goulenn a reomp heskinadeg al luskadoù arzel pe lennegel a ra levezonoù dismantrel e keñver buhez ar vroad ha klozadur ar c'hevredigezhioù a zo a-enep hor goulennoù a-us.\nGoulenn a reomp frankiz azeuliñ evit an holl relijion gant ma n'int ket un danjer ouzh bezoud ha buhezegezh ar gouenn german. Neuze e kalonekaomp diorren ur c'hristeniezh yael. Hini a stourm ouzh ar spered yuzev ha danvezel tro dro deomp.\nDa seveniñ holl ar perzhioù a zo bet menneget e c'houlennomp krouiñ ur c'halloud-kreiz kreñv hag aotrouniezh a-bouez gant ar dael-kreiz war ar Reich a-berzh hag e aozadurioù. Pennoù ar Partei a doua, o aberzhiñ o buhez o-unan ma vefe ret dezho, da harpañ ha heuliañ ar poentoù a zo bet embannet a-raok hep muzul.\nAdtapet diwar « https://br.wikipedia.org/w/index.php?title=Programm_Broadel_Sokialour&oldid=1907265 »\nKemmoù diwezhañ degaset d'ar bajenn-mañ d'an 22 Gou 2021, da 10:36.


gouvezit - Wikeriadur\nDiwar gouvez-, pennrann ar verb gouvezout, hag an dibenn-ger -it.\nFurm ar verb gouvezout en eil gour lies an amzer-vremañ, en doare-disklêriañ.\nHep kemmadur (war-lerc'h mar, hen, her ... ):\nPenaos e c'houvezit kement-se, va c'habiten ? — (Jozef ar Moal, lakaet e brezhoneg gant Loeiz Konk ha Paotr Jeg, Ar bara loued, Embann an Hirwaz, p. 165.)\nFurm ar verb gouvezout en eil gour lies an doare-gourc'hemenn\nHeñchoù fankeg ha mein-ruilh, gouvezit degemer\nMadoberour hor mamm-yezh, ar Barzh, hor Pennsturier. — (Yann-Vari ar Yann, D’an Aotrou Charlez a Vro-C'hall, (barzhoneg).)\nNe c'houvezan ket perak oc'h deut da Seveon, met gouvezit mat, bete-vremañ, den n'eo deut c'hoazh en ti-mañ, da eur ur pred, hep kemer perzh ennañ. — (Jozef ar Moal, lakaet e brezhoneg gant Loeiz Konk ha Paotr Jeg, Ar bara loued, Embann an Hirwaz, p. 49.)\nGouvezit koulskoude penaos ez eo deuet rouantelezh Doue betek ennoc'h. — (Testamant nevez hon Aotrou hag hor Zalver Jesus-Christ - Lakeat a-nevez e brezonec, ha reizet hervez ar vam-scrid gregach, Paris, 1886, p. 259-260.)\n[...], ha gouvezit a doa muioc'h a leueoù eget ar re all. — (Fañch an Uhel, Kontadennoù ar Bobl/4, Al Liamm, 1989, p. 104.)\nGouvezit ervat, ma farrezianiz kaezh, [...]. — (Fañch an Uhel, Kontadennoù ar Bobl/4, Al Liamm, 1989, p. 107.)\nGouvezit ervat petra oc'h oc'h ober. — (Jules Gros, Le trésor du breton parlé Troisième Partie, 1974, p. 140.)\ngalleg : sachez (fr)\nAdtapet diwar « https://br.wiktionary.org/w/index.php?title=gouvezit&oldid=279408 »\nKemmoù diwezhañ degaset d'ar bajenn-mañ d'an 22 Her 2018, da 21:34.


Buhez ar Sent/1894/Denis - Wikimammenn\nBuhez ar Sent/1894/Denis\n◄ Berc’hed Denis Fransez Borjia ►\nann naved devez a viz here\nSANT DENIS, ESKOP HA MERZER\nDenis a ioa eur paian euz ar re habila euz he amzer, hag unan euz ar pennou braz euz a gear Atheenn er Gres. Kounta a reer e remerkaz ar fallaenn mirakuluz a oue var ann heol enn deiz ma varvaz hor Zalver var ar groaz, ha raktal e lavaraz : « — Euz a zaou unan : pe vestr ar bed a zo beac’h varnhan, pe ar bed he-unan a zo distreset. »\nAnn abostol sant Taol o veza eat da Atheenn da brezeg ann Aviel, Denis a oue gounezet d’ar feiz gant ar re genta, ha prest goude e oue sakret eskop. Neuze e labouraz d’he dro da skleraat sperejou ar re ne anaient ket c’hoaz ar guir Doue, hag he gomzou a zougaz kement a frouez ma kreske bemdez niver ar gristenien e Atheenn.\nEtre daou, e oue galvet da Jerusalem, asambles gant ann Ebestel ha diskibien all hor Zalver, evit beza test euz a varo ar Verc’hez, ha bez’ en devoue ann eur da erruout abred aoualc’h evit kement-se. Rak he-unan e verk d’eomp enn he skridou edo var al leac’h pa zispartiaz ene Mari diouz he c’horf, pa oue enterret he c’horf, hag ive pa oue kavet he bez goullou a benn tri devez goude.\nO veza distroet da Atheenn, Denis a lakeaz henvel eunn eskop all enn he blas, ha goudeze e teuaz da Rom da gaout ar pab sant Klemant. Ar pab-ma hen digasaz e Frans gant ar belek Rustikus hag Eleutheer, avieler. Ann tri misioner a reaz da genta eur bale enn Allemagn, hag ac’hano e skojont da Baris. Hogen, tud Paris a ioa holl paianed d’ann ampoent ; mes Denis a brezegaz d’ezho gant kement a nerz ma lakeaz dioc’htu eur maread da zigeri ho daoulagad da sklerijenn ar feiz ha da c’houlenn ar vadiziant.\nBeleien ann doueou faoz a ieaz enn egar o velet ann dra-ze, hag ar Zant a oue diskuillet d’ar gouarner Fesennin. Hema a roaz urs raktal d’he deuler er prizoun gant he zaou goumpagnoun, ha d’ho skourjeza ho zri betek ar goad. Goudeze e lavaraz astenn Denis var eur c’hrill houarn hag a ioa glaou beo dindanhi, evit ma vije rostet he gorf a nebeudou. Mes ar glaou beo ne rejont droug ebed d’ezhan.\nNeuze ar gouarner her c’houndaonaz da veza draillet ha debret gant al loaned gouez ; mes Denis a reaz sin ar groaz var ar loaned-se, ha kerkent e teujont da c’hourvez eharz he dreid heb ober drouk ebed d’ezhan ken nebeut. Enn despet d’ar burzud nevez-ma, Fesennin a ordrenaz stleper ar Zant enn eur forn raz evit ma vije devet ez-veo ; mes Denis en em gavaz eno evel ann tri den iaouank e fournez Babilon : ar flammou tan en em jenchaz evithan enn eunn ezennik fresk ha dudiuz.\nAbarz ar fin ar gouarner her c’houndaonaz da veza dibennet asambles gant Rustikus hag Eleutheer. Kaset e ouent ho zri var eur menez a ioa e kichen Paris, hag eno e oue trouc’het ho gouzoug a daoliou bouc’hal. Ar menez-se a zo bet hanvet a-c’houdevez Monmartr, da lavaret eo, Menez ar verzerien, ha varnhan eo e saver hirio eunn iliz gaer enn henor d’ar Galoun-Zakr.\nVar a gounter, sant Denis a zougaz he benn etre he zaouarn varnhed diou leo ac’hano, betek eur bourg hag a zo deuet abaoue da veza eur gear hanvet Sant-Denis. Eno e oue enterret, ha var he vez e oue savet divezatoc’h eunn iliz el leac’h ma veze enterret guech all rouaned Frans hag ar brinsezed pe brinsezed euz ho lignez.\nMerzerenti sant Denis a erruaz e tro ar bloaz 117, epad m’edo a ren he vloaz ha kant. Ar zant-ma en deuz skrivet levriou hag a zo brudet meurbet etouez ann dud habil euz ann Iliz.\nEvel Fransizien, e tleomp beza anaoudek-braz e kenver sant Denis p’e guir eo unan euz ar re genta o deuz digaset sklerijenn ar feiz e Frans dre ho frezegennou hag ho labouriou abostolik. Henoromp-hen eta ha roomp meuleudi d’ezhan da zeiz he c’houel ; mes poaniomp dreist peb tra da gerzet bepred var he roudou enn eur veva hervez lezennou ann Aviel, ha nann hervez lezennou pe genteliou ar bed.\nAdtapet diwar « https://br.wikisource.org/w/index.php?title=Buhez_ar_Sent/1894/Denis&oldid=31116 »\nKemmoù diwezhañ degaset d'ar bajenn-mañ d'an 28 Gen 2012, da 20:57.


Y Bala - Wikipedia\nAr chapel saoznek\nTren bihan Bala, war lez Llyn Tegid\nUr gêr vihan eo Y Bala e kontelezh Gwynedd, e-kichen al lenn Tegid en hanternoz Bro-Gembre, war an hent A494, etre Dolgellau ha Llangollen. N'eus nemet ur straed vras enni. Hervez niveridigezh 2011 e ouie 78.5% eus an dud komz kembraeg flour, ha 95.7% eus ar vugale etre 5 ha 9 bloaz.\nEmañ war lez Lenn Tegid (Bala Lake e saozneg), treuzet gant ar stêr Dyfrdwy, a gej e-maez kêr gant ar stêr Tryweryn. E kembraeg e vez graet bala eus ur stêr a zifluk eus ul lenn.\nEisteddfod Genedlaethol zo bet er Bala e 1967 ha 1997.\nKaoz zo bet ivez eus Eisteddfod y Bala 1738.\nKumun Bala en Ontario, Kanada, zo dimezet gant Y Bala en-ofisiel.\nAdtapet diwar « https://br.wikipedia.org/w/index.php?title=Y_Bala&oldid=1793837 »\nKemmoù diwezhañ degaset d'ar bajenn-mañ d'an 8 Mae 2018, da 13:58.


Ur blakenn staliet ouzh moger an ti ma varvas.\nIdris Davies, ganet d'ar 6 a viz Genver 1905 e Rhymni ha marvet d'ar 6 a viz Ebrel 1953 e Rhymni ivez, a oa ur barzh saoznek eus kreisteiz Kembre. Da gentañ e oa kroget da skrivañ e kembraeg, met goude ne skrivas nemet e saozneg, en un amzer ma'z ae ar c'hembraeg da goll buan e traoñiennoù kreisteiz ar vro.\nBrudet eo e varzhoneg "Bells of Rhymney", diwar-benn c'hwitadenn harz-labour bras 1926 hag an Enkadenn Veur e Breizh-Veur ha Kembre, war batrom ar rimadell saoznek "Oranges and Lemons", a voe kanet gant Pete Seeger e dibenn ar bloavezhioù 1950, hag anvet "The Bells of Rhymney".\nE varzhoneg "When we walked to Merthyr Tydfil" a veze kanet gant Max Boyce.\nGwalia Deserta (1938)\nCollected Poems (1972) Gomerian Press\nComplete Poems (1994) edited by Dafydd Johnston\nA Carol for the Coalfield (2002)\n'Rhymney Hill' dornskrivet gant Idris Davies\nDictionery of Welsh Biography on Idris\nAdtapet diwar « https://br.wikipedia.org/w/index.php?title=Idris_Davies&oldid=1641334 »\nKemmoù diwezhañ degaset d'ar bajenn-mañ d'an 23 Ebr 2015, da 10:40.


Gant red an dour: 05/2006\nLennet ho peus marteze war du kleiz ma fajenn an titl iskis-mañ : del.icio.us. Petra eo se ?\nUn dastumadeg eus sinedoù (bookmarks) eo del.icio.us. Gant del.icio.us e tastuman va sinedoù en ur geneilañ rummadoù gant pep hini. Bete-vremañ mann ebet ispisial. (N’eus ket d’ober charre gant se c’hoazh !) Met tu zo ivez da gendeuziñ va sinedoù gant sinedoù ar re all ! An holl dud a c’hall lenn hag eilskrivañ va sinedoù. Ha gallout a ran dizoleiñ sinedoù ar re all diwar ur rummad bennak. Un arnodenn a dalv !\nkaset gant Rémi Chéno @ 12:41 1 evezhiadenn\nkaset gant Rémi Chéno @ 09:20 0 evezhiadenn\nLennet war lec’hienn Kervarker al lavar-mañ a zo leun a velkoni :\nUr c’hae-spern a ya da dri bloaz,\nTri oad-kae, oad ki,\nTri oad ki, oad marc’h,\nTri oad marc’h, oad den,\nTri oad den, oad moualc’h beg melen,\nTri oad an den e chom ar voualc’h er c’hoad,\nNemet er goañv e vez re yen.\nMervel a ra an den pa vez ur bloaz ha pevar-ugent, neuze ! Pevar-ugent vloaz a lavar ur salm ivez :\nDeizioù hor buhez dek vloaz ha tri-ugent,\nevit ar re greñvañ, pevar-ugent,\nha c’hoazh o lod brasañ a zo poan ha labour,\ngwall-vuan e tremenont ha kuit e tinijomp-ni.\nPa’z on bet daou-ugent vloaz eo deuet ur mennozh nevez din : ne vez ket koshaet, panevet war a seblant. Ar galon a van yaouank. Ne gosha ket. Ar c’horf en enep an hini eo a gosha. Aze emañ an dalc’h evit an den-mab : en distok etre an oad ofisiel, da lavarout eo oad ar c’horf, hag an oad diabarzh, da lavarout eo oad an ene. N’eo ket an den evel ur frouezh hag a zarevfe. C’hoarzhadenn an hini kozh zo heñvel ouzh c’hoarzhadenn an hini yaouankoc’h. Ha poan an hini yaouank zo heñvel ouzh poan an hini kozh ivez, siwazh ! An hini koshoc’h eo ret dezhañ deskiñ bevañ gant e velkoni, ne lâran ket, peogwir e wel e galon ken yaouank o sankañ tamm ha tamm dindan bouez ar bloavezhioù.\nHag an amzer ne dremeno biken.\nPa varv un den ez a ur bugel da anaon.\nkaset gant Rémi Chéno @ 21:26 0 evezhiadenn\nKavet ’m eus dre zegouezh ur varzhoneg gant Anjela Duval he deus addegaset va haiku kentañ d’am soñj. Hag an eil haiku ivez… Levenez eo hec’h anv. (Tu zo da gaout an holl varzhonegoù war al lec’hienn savet gant ar gevredigezh “Mignoned Anjela” © Kuzul ar Brezhoneg.) Setu bremañ ar varzhoneg ’m eus kavet :\nDont a ra hep benveg\nHep taboulin na trompilh\nHe c’han na sav ket re uhel\nDreist an tosennoù.\nEmañ damdost dindan an dorn.\nDont a ra d’azezañ digamambre\nE-kichen ar re a ro dezhi degemer.\nTost eo ouzh ur salm :\nAotrou, n’eo ket lorc’hus va c’halon ha n’eo ket balc’h va daoulagad.\nNe glaskan ket traoù re vras na re uhel diouzhin-me.\nDaoust ha n’em eus ket kentoc’h plaenaet ha sioulaet va ene ?\nEvel ur bugelig war vrennid e vamm, evel ur bugelig va c’halon ennon-me.\nA Israel, esper en Aotrou, bremañ evel da holl viken.\nAn den eo ret dezhañ pleustriñ an uvelded hervez ar salm tra ma lavar Anjela eus uvelded al levenez hec’h-unan. Uvelded al levenez a c’halv an den war he lerc’h. N’eo ket ur galv da-vat, ur bedadenn kentoc’h. Ur mestr eus furnez eo al levenez neuze, kelenn a ra dimp dont da vezañ mab-den dre hentoù ur galon habask.\nkaset gant Rémi Chéno @ 15:28 0 evezhiadenn\nSkrivet ’m eus barzhonegoù berr e doare an “haiku” japaneg. Setu va haiku kentañ :\nGwagenn ingal ha galloudus al levenez\na ro he zalm d’am c’halon.\nHag unan all :\nEmaout o chom e kanoù al labous.\nAozañ a rez un neizh dezhañ.\nDrol eo an arnodenn : forsadenn ar verrentez va sikour evit kas kuit pep seurt a droioù-lavar didalvez ha dibab gant aked pezh a dalvez bezañ skrivet. N’eus ket da gerc’hat gerioù luziet. Ret eo klask ar skeudenn resis a bedo al lennerien da vont enni. Ha da veajiñ ganin e tachennoù va faltazi.\nkaset gant Rémi Chéno @ 17:17 1 evezhiadenn


klas - Wikeriadur\nklas /klasː/ gourel (liester : klasoù)\nRummad kargidi, soudarded\nPemzek deiz 'zo, dre eun abardaevez glao-pil, e tegouezas Erwan, a-gevret gant eur c'hant a soudarded eus ar c'hlas c'houezek, e Kanienn ar Bineg. — (Abeozen, Dremm an Ankou, Skridoù Breizh, 1942, p. 12.)\nRummad plasoù en trenioù, en nijerezioù\n− A-drek an draf ? Bountañ a reont warnoc'h bilhedoù a gentañ klas, hag an tren darev da vont kuit. [...]. — (Aleksandr Soljenitsyn, lakaet e brezhoneg gant Ernest ar Barzhig, Ti Vatriona, Al Liamm, 1976, p. 36.)\nDasparzh ar skolidi en ur skol diouzh o derez studi\nHarry a oa bet o troc'hañ e vlev aliesoc'h eget an holl baotred all eus e glas met se ne rae mann ebet rak derc'hel a raent da hiraat, a-hed hag a-dreuz. — (J.K. Rowling, lakaet e brezhoneg gant Mark Kerrain, Harry Potter ha Maen ar Furien, An Amzer embanner, 2012, p. 25.)\n(Dre astenn-ster) Sal ma vez graet skol\nRust e oa, speredek, ha komz a reas outo didroidell kenkent ha ma voent azezet er c'hlas. — (J.K. Rowling, lakaet e brezhoneg gant Mark Kerrain, Harry Potter ha Maen ar Furien, An Amzer embanner, 2012, p. 140.)\ngalleg : classe (fr)\nAdtapet diwar « https://br.wiktionary.org/w/index.php?title=klas&oldid=241688 »\nKemmoù diwezhañ degaset d'ar bajenn-mañ d'an 25 Gwe 2017, da 04:32.


Deomp dezhi – Page 10 – Radio Kerne\nAn Odissea : distro Ulysse\nPenelop ha Ulysse (J.H.W. Tischbein – 1802)\nSaout Helios a zo bet drebet gant martoloded Ulysse ! Zeus zo aet droug ha komañs a ra da foeltrañ bag hon haroz. E Itak emañ pleustrerien Penelop o vont da zimeziñ anezhi. Daoust hag-eñ teuio a-benn Ulysse da zistreiñ d’ar gêr a-raok an eured ?\nAn Odissea : Ulysse hag ar morganezed\nUlysse hag ar morganezed\nUlysse ha Tunvesis a zo aet d’an Ifernioù abalamour d’en em gavet gant Tiresias, un divinour. N’eo ket echu ar veaj ! Ar morganezed, Karibde ha Silla a zo war an hent !\ndrev = seder\nal louedadur : la moisissure\nul lorber(ez) = un den a drompl ar re all (ul lorber : un dupeur)\nun den-fiziañs : une personne de confiance\npediñ : prier / inviter\nur vazh-roue : un sceptre\n« Ah paotr paour ! » : « ah mon pauvre garçon ! »\n« hemañ zo aet e benn da c’hoari bouloù » : « hemañ zo aet da foll »\nur vorganez = ur wreg-vor\nkoar : de la cire\nkevreoù : des liens\nstardañ : serrer\nfatikañ : s’évanouir\nur viltañs : un monstre\nun droenn-vor : un tourbillon\nfoeltrañ : foudroyer\nul « luiat » = ul luc’hed\nAn Odissea : Ulysse ha Circé\nCircé hag e loened (Robert Barker – 1900)\nUlysse a zo o paouez kuitaat enezenn Polyphème. En abadenn-mañ en em gavo Ulysse hag e gamaraded assambles gant Eole, doue an avelioù, ha gant al Lestrygoned, jeanted a blij dezho debriñ martoloded. Met piv eo Circé ‘ta?\nAn Odissea : Ulysse ha Polyphème\nAnavezout a rit an Odissea ? Beajoù Ulysse ? Tunvezh ha Benjamin a ya da gontañ an istor-mañ deoc’h … Un neubeut traoù a zo bet cheñchet ganeomp koulskoude, abalamour da chom sklaer ! En abadenn-mañ e ‘n em gavo an daou gomper assambles gant al Lotofajed ha gant ur siklop … Polyphème !\nPlaylist Sul 21 10 2018


Saint Paul Aurélien - Diocèse de Quimper\nFété le 12 mars\nSant Paol Aurelian, anvet aliesoc'h Pol a Leon, a zo unan euz ar zeiz eskob o-deus diazezet eskoptiou Breiz. Ganet eo bet e Bro-Gembre wardro ar bloavez 480. E studi a reas asamblez gand Gweltaz ha Samson e skol sant Iltud. Gand daouzeg kompagnun e treuzas Kerne-Veur hag e teuas da Vro-Arvorig. Dilestra a reas war Enez Eusa. Goudeze e teuas d'an douar braz. Ar Hont Withur a roas dezan eun aviel hag eur c'hloc'h, ar c'hastell roman hag Enez-Vaz.\nPaol a zavas daou vanati, unan war an enezenn, egile er C'hastell. Evid senti ouz Childebert eo e teuas da veza eskob. War skeuden sant Paol e weler eun aerouant (dragon) ouz e dreid. Skarzet e-nefe an enezenn euz an aerouant, skeudenn ar c'hredennou faoz e-noa mouget er vro.


Stumm eus an 30 Ebr 2015 da 10:02\n383 okted ouzhpennet , 6 vloaz zo\nStumm eus an 9 Ebr 2014 da 07:33 (kemmañ)\nStumm eus an 30 Ebr 2015 da 10:02 (kemmañ) (dizober)\nUr '''gêr'''<ref>Evel ar c'hembraeg ''caer'' hag ar c'herneveureg ''ker'' e teu ar ger brezhonek ''kêr'' eus ar predeneg ''*kagro-'' (''[[Geiriadur Prifysgol Cymru]]'', vol. 1, p. 384), hag eus ur wrizienn geltiek ''*qag-ro'' pe ''qag-ra'' (hervez [[Joseph Loth]], adkemeret gant [[Léon Fleuriot]] en e c'heriadur eus ar spisc'herioù henvrezhonek, 1964, p.93).</ref> a zo ul lec'h [[annez]]et stank, enni etre un nebeud kantadoù a dud ha miliadoù pe kantmiliadoù, pe milionoù anezho. Stumm un [[tolpad]]-[[savadur]]ioù he deus ur gêr. Evit ar c'hêrioù bras-tre e vez implijet ar [[ger]]-se pe ivez [[keoded]] pa ne raerreer ket gant [[metropolenn]] pe gant [[tolpad-kêrioù]], ma 'z eus meur a gêr enno.\nE [[brezhoneg]], pa vez kaoz eus an tolpadoù savadurioù e [[Breizh]], e komzer eus ur [[kêriadenn|gêriadenn]] evit envel an tolpadoù savadurioù bihannoc'h eget ar re a weler er c'hêrioù, met un diforc'h a vez graet etre ar [[bourc'h|vourc'h]] (brezhoneg kozh : ''[[gwi]]''), ur seurt kêriadenn gant an [[iliz-parrez]] enni hag ar gêr a zo dezhi un iliz-parrez pe ouzhpenn. Ar ger kevatal da vourc'h e vez klevet e galleg e meur a lec'h e [[Bro-C'hall]], met ur [[ster]] all a zo e [[galleg]] evit ar c'hêrioù o doa gounezet [[gwir]]ioù dre forzh goulenn ouzh o [[aotrou]]ien er [[Krennamzer|Grennamzer]]. Sellet ouzh [[Bourg-en-Bresse]].\nNe zepandzepant ket an diforc'hioù etre ar [[poblañs]]où pa vez kavet bourc'hioù o deus muioc'h a annezidi eget kêrioù bihan zo.\nPerzhioù pennañ ar c'herioù a zo ar perzhioù [[armerzh]]el ppapa vez kavet enno nebeut a dud o c'hounid an douar. Er c'hêrioù e kaver stalioù-kenwerzh e-leizh, stalioù servijoù ha stalioù greantel a bourvez labour d'an annezidi ha da du o chom tro-war-dro.<br />\nPa chañch a ra an oberezhioù armerzhel e c'hell mont war wel pe greskiñ pe digreskiñ ar c'hêrioù. Koulskoude, lod anezho a zo bet krouet a-gozh eus an [[Henamzer]] pellañ (keodedoù [[Mezopotamia]]), an Henamzer gresian pe roman (ar c'heodedoù gresian ha [[Roma]] gant o trevadennoù niverus), ar Grennamzer ([[Pondi]], da skouer) ha ivez an [[amzer]]ioù [[amzerioù modern|modern]] ha [[amzerioù kempred|kempred]] ([[Anan Oriant]], kêrioù nevez [[Enez-Frañs]]). E [[Amerika]] koulz hag een [[Afrika]], an [[trevadennerezh]] en deus lakaet miliadoù kêrioùa gêrioù nevez da vezañ savet dindan tri [[kantved|c'hantved]].\n== Gerioù gant kêr enno ==\nAdtapet diwar « https://br.wikipedia.org/wiki/Dibar:MobileDiff/1642328 »


Journal de Renaud Camus, samedi 22 juin 2013\ncréée le dimanche 23 juin 2013, 12 h 56\nmodifiée le dimanche 23 juin 2013, 13 h 03Saint-Martin-aux-Bois, samedi 22 juin 2013, minuit et demi. Nous avons revu Snatch, ce soir, le petit film de Guy Ritchie qui m’avait tellement plu ~~ ~~~ ~~~~~~~, ~~~~ ~~~~~ ~~~~~ ~~~~ ~~~~~~~~~, ~~~~~~ ~~~~~~~~ ~~~’~~~~~~~~~~~~~~~~~, ~~~ ~~~~~ ~~~~ style passablement “clipien” (~~~~~ ~~~~~ ~~~~~~~~~), ~~~~ ~~~~~ ~~~~ ~~~~~~~~~~~ ~~~~~~~~ ~~’~~~~~~~~, ~~~ ~~~~~~~~ ~~~~~ ~~~~~~~~~ ~~~~~~ ~~~ ~~~~~ ~~~~~, ~~~~ ~~~ ~~’~~ ~~~~~~~ ~~~ ~~~~~ ~~~~~~~~~~~~~ ~~~~ ~~~~~ ~~~~~~ comédie d’assez modestes ~~~~~~~~~~. ~~~ ~~~~~ ~~~~~~~ ~~~~ ~~~ ~~~~~ ~~~~~~~~~~~~~~~~~ ~~~~~~~ ~~~ ~~~~~ ~~~~ ~~~~~~~~~~ ~~’~~~~~~ ~~’~~~ ~~~~~~ — ~~~~~ ~~~~~-~~~~~ ~~’~~~~-~~~ ~~~~~ ~~~~ ~~’~~~ ~~~~ ~~~~~~~~~~~~~. ~~~ ~~~~~~~ d’autant moins étonnant ~~~’~~~ ~~~~, ~~~~~~~-~~~, ~~~~~ ~~~~~, ~~~ ~~~~~~ ~~~~~~ ~~~~~~~~, ~~~~~ ~~~~~~~~~~, ~~~ ~~~~~ ~~~~~~ ~~ ~~~~~~ ~~~~~~~~ ~~~~~~~ ~~~’~~ ~~~~~ ~~~~-~~~~~. ~~’~~~~~~ ~~~ ~~~~~ ~~~~ ~~~ ~~~~~ plaisir que de ~~~~~~~~~~ ~~~~~~ ~~~~~~~~~ ~~~~~ ~~’~~~~~~ ~~~~~~~ ~~~~~~’~~~ ~~~~~~ ~~~~~ ~~~~~ ~~~~~~ ~~~~~~~ ~~~~~ ~~~~~~, ~~~~~ ~~~~ ~~~~~~~, ~~~ ~~~~~~~~~~~~~ ~~~~ ~~’~~~ ~~~~~~ éprouvé.\nTrès ~~~~~~~~~~~~~~ ~~~~~~~~~~ ~~~~ ~~~~~~ promenade à pied ~~~~ ~~’~~~ ~~~~~~ ~~~~~ ~~~~~~ ~~~~~~-~~~~~, ~~~~~~ ~~~~~~-~~~~~~~-~~~~-~~~~~ ~~~ ~~~~~~~~, ~~’~~~~-~~-~~~~~ ~~~~~ ~~’~~~~~~ ~~~ ~~~~~~~~ ~~’~~~~, ~~~~~~ ~~~~ ~~~~~~~ ~~~ ~~~~ ~~~~~. ~~~~~~~~ ~~~~ ~~~ ~~~~~~~~ ~~~~~ je suis allé ~~~~~~~ ~~~ ~~~~~~~~~ ~~~~~ ~~~ ~~~~~, ~~~~~ ~~~~~~-~~~~~, ~~~ ~~~~~~~~~~ ~~~~~~~ ~~~~~~~~~~~~, ~~~~~~~~~~~~ ~~~~~~~~ ~~~~ ~~~~ ~~~~~~~ ~~~~~~~~ ~~ ~~~~~, ~~~~~~, ~~~~~~~~~~ ~~~~~, ~~~ ~~~ ~~~~~~~~~~, ~~~~~~ si souvent, les ~~~~~~~~~~ ~~’~~~~~~ ~~~ ~~~ ~~~ ~~~~~~ ~~~ ~~~~~~~~~. ~~~~~ ~~~~~~~~~~~~, ~~~~~ ~~~ ~~’~~~~ ~~~~ ~~~~ ~~~~ ~~’~~~ ~~~~~~~~~~, ~~~ ~~’~~ ~~ ~~~~ ~~~ ~~~~~~ ~~~~~~ ~~~~~~~~ ~~~ Saint-Martin, quoique Pierre ~~~ ~~~~, ~~~ ~~ ~~ ~~~~~~~~~ ~~~~~~~, ~~~~~~~ ~~~~ ~~~ ~~~~ ~~~~ ~~~~~~~~, ~~~~~~ ~~~~~~ ~~~~~ ~~~~~~~, ~~~~~ ~~~~ ~~~~~ ~~~~~~~~~~~~ ~~~ ~~~~~~~ ~~~ ~~~~~~~ ~~~~~ ~~~~~~~~~~, une traversée automobile ~~~ ~~~ ~~~ ~~~~’~~ ~~~~~, ~~~~ ~~~~~~~~’~~~~ ~~~ ~~~~~~~ ~~~~~ ~~~~~~~~~~ ~~~ ~~~~~~~~~~~. ~~’~~~~~~~~, ~~~~~ ~~~~~~~ ~~~~~~~. ~~~ ~~’~~~ ~~~~~ ~~~~ ~~~~~ ~~~~~ ~~~~ ~~~~~, ~~~~~ ~~~ contraire. Mieux vaut ~~~~~~ ~~~~~ ~~~~~~~~ ~~~~ ~~~~~~~~~~ ~~~~~~~~~~ ~~ ~~~~~~-~~~~~~, ~~ ~~~~~~ ~~~~~~~~ ~~~~~~, ~~ ~~~~~~ ~~~~~~~~~ ~~~~~ ~~~~ ~~~~~~~~~~, ~~ ~~~~~~ ~~~~~~~~~~~ ~~~ ~~~~~~, ~~~~~~ ~~~~~~~~~~ ~~~~~~~~~~~, ~~~~~~ lièvres fureteurs.\nCette longue ~~~~~~~ ~~’~~~~~~ ~~~~~~~~~~~~~ ~~~~~~~~, ~~~ ~~~~~ ~~~~, ~~~ ~~~~~~ ~~~ ~~~~~ ~~~~ ~~~~~~~~~~ ~~~ ~~~~~, ~~~~~ ~~~~~ ~~~~~~ ~~~ ~~~~~~~, ~~’~~~~~~~~~~~~~ ~~~ ~~~~~ ~~~~~~~, ~~~~~~~ ~~~~ ~~~~ quatre heures avec ~~’~~~ ~~~ ~~~~ ~~~~~~~~~, ~~~~~ : ~~~~~ “~~~~~~~~~”, ~~~~~~~-~~~~~~~~~~~, ~~~~.\nvoir l’entrée du samedi 22 juin 2013 et ses 12 images dans Le Jour ni l’Heure


soñj - Wikeriadur\n(Anv-kadarn) Diwar ar ger gallek songe.\n(Furm verb) Savet diwar soñj-, pennrann ar verb soñjal, hep dibenn-ger.\nsoñj /ˈsɔ̃ːʃ/ gourel (liester soñjoù)\ne-soñj / en soñj da ober un dra\nEur zul d'abarde, Fanch Torchen a yeas d'ar vourc'h, en sonj da gavout an Diaoul-Pôtr en eun ostaliri, ha da gaozeal gantan war digare evan eur bannac'h. — (Erwan ar Moal, Pipi Gonto, Kemper, 1925, p. 75.)\nen e soñj ober udb\n— [...] ? Va zad a zo en e zonj kaout e filhor da vab-kaer, ha, ma en deus goulennet peder gefridi diganeoc'h, evit plega d'ar c'hiz koz n'eo ken. — (Ivon Krog, Eur Zac'had Marvailhou, Buhez Breiz, Kemper, 1924, p. 31.)\nbezañ, chom etre daou soñj\nober daou soñj\ndegas da soñj\nNe deu ket da zonj din, hag-eñ emañ em genou. — (Jules Gros, Le trésor du breton parlé Deuxième Partie, 1970, p. 174.)\ndont soñj da un den en un dra\ndont soñj da un den eus un dra\ndont da soñj\ngoulenn e soñj digant un den\nlakaat en e soñj\nlakaat ur soñj da zont:\nAr gwel eus an arched-se a lakeas ur soñj all da zont en o fenn. — (Lan Inizan, Emgann Kergidu 1, Brest, 1877, eil emb. Al Liamm 1977, p. 30.)\nFurm ar verb soñjal e trede gour unan an amzer-vremañ, en doare-disklêriañ.\nHon Laouig kaezh a soñj en hini 'n eus lâret. — (Jean Cadiou, Ivona, Montroulez, 1886, p. 152.)\nTe 'soñj dit n'ouvezan ket perak e teu tout ar merc'hed-se da gaout ac'hanout ? — (Yann Gerven, Yann g'e vec'h lann, Keignard g'e vec'h lard, e-barzh Al Liamm, niv. 365, 2007, p. 17.)\nFurm ar verb soñjal en eil gour unan an doare-gourc'hemenn.\nSoñj er maleurioù ’teus graet din. — (Yannig Skolan, er Barzhaz Breizh.)\nAdtapet diwar « https://br.wiktionary.org/w/index.php?title=soñj&oldid=299691 »\nDernière modification le 17 Mez 2020, à 12:36\nKemmoù diwezhañ degaset d'ar bajenn-mañ d'an 17 Mez 2020, da 12:36.


disklêriañ - Wikeriadur\ndisklêriañ /disˈklɛrjã/ verb kreñv eeun (displegadur)\nEn ur sellout ouzh e vab en e vragoù nevez-flamm e tisklêrias Tonton Vernon e oa kaerañ devezh e vuhez. — (J.K. Rowling, lakaet e brezhoneg gant Mark Kerrain, Harry Potter ha Maen ar Furien, An Amzer embanner, 2012, p. 38.)\nPan en doe diskleriet ar c'homzoù-se e pellaas war an tu dehou e werennad v-Byhrr hanterevet. — (Jakez Konan, Lannevern e kañv ha danevelloù all, Al Liamm, 1980, p. 33.)\n..., hag o vezañ ne gavas ennon na si na namm, ha netra da damall d'am c'halon, d'am skevent na d'am avu, e tisklerias e oan dellezek da vezañ martolod. — (Jarl Priel, Va Zammig Buhez, Al Liamm, 1954, p. 81.)\nBremañ, p'am eus diskouezet pegen kozh eo ar c'hiz eus ar gourenoù er vro-se, e fell din diskleriañ penaos e tremen ar gourenadeier a c'heller a welout bep hañv e Pleiben, ... — (Yeun ar Gow, E Skeud Tour Bras Sant Jermen, eil emb. Al Liamm, 1978, p. 34.)\n« Met ne vo ket disklêriet deoc'h petra a oa enni, ha gwelloc'h deoc'h mont da sevel ho fri da lec'h all », ... — (J.K. Rowling, lakaet e brezhoneg gant Mark Kerrain, Harry Potter ha Maen ar Furien, An Amzer embanner, 2012, p. 148.)\nUn triugentvloaziad, e zaouarn sanket don gantañ e chakodoù e vantell, bered ar vro war e glopenn, a zisklêrias hegarat da Lizig e oant tud eus Arrasate, ... — (Youenn Kervalan, Dremmoù Arrasate, Embannadurioù Al Lanv, 2009, p. 109.)\nBodet sioul en-dro d'an daol vras edo ar guzulierien o selaou paotr an Aferioù-a-Vor o tisklêriañ al lezennoù a denne d'an aodoù. — (Goulc'han Kervella, Brezel ar Rigadell, Al Liamm, 1994, p. 27.)\n... - marteze gwellañ tra 'oufen ober eo diskleriañ peseurt gwiskamant a veze, er mare ma komzan dioutañ, ... — (Jarl Priel, Va Zammig Buhez, Al Liamm, 1954, p. 30.)\nD'an ampoent e oa bev c'hoazh Nouel ar Gow, rak test e voe pa yeas e vab d'an ti-kêr da ziskleriañ ginivelezh e vugel. — (Yeun ar Gow, E Skeud Tour Bras Sant Jermen, eil emb. Al Liamm, 1978, p. 8.)\n..., e rankjod, evit prouiñ e oa mab henañ intañvez ha m'en divije ar gwir da chom hep mont da soudard, lakaat diskleriañ gant lez-varn Montroulez e oa marv Yeun ar Gow kozh, e dad. — (Yeun ar Gow, E Skeud Tour Bras Sant Jermen, eil emb. Al Liamm, 1978, p. 17.)\ndisklêriañ un dra : en anzav\n.... Rak d'ar marv e viot tonket mar nac'hit diskleriañ d'ar varnerien anv tad ho pugel. » — (Langleiz, Romant ar Roue Arzhur/levrenn I : Marzhin, Al Liamm, 1975, p. 20.)\ndisklêriañ un den: en flatrañ:\ndisklêrian ar brezel da\ndisklêrian laer unan bennak\ngalleg : déclarer (fr)\ngalleg : clarifier (fr) , expliquer (fr)\ngalleg : avouer (fr)\nAdtapet diwar « https://br.wiktionary.org/w/index.php?title=disklêriañ&oldid=249750 »\nDernière modification le 6 Kzu 2017, à 13:31\nKemmoù diwezhañ degaset d'ar bajenn-mañ d'an 6 Kzu 2017, da 13:31.


Bernez Jestin - Wikipedia\nBernez Jestin (Bernard Gestin e anv kefridiel), ganet e 1948 e Landerne, zo un emsaver brezhon.\nUr beajour eo bet er bed a-bezh abred-kenañ hag e vuhez-pad, adal Turkia dre viz-meud e 1966 betek Afghanistan, India ha Nepal dre an hentoù e 1971, Mongolia, Indez-Sina hag all. Kenderc'hel a ra atav, eus ar broioù balkanek betek Jorjia er C'haokaz.\nDesket en deus meur a yezh nebeut anavezet evel ar gresianeg, ar finneg pe ar serbeg-ha-kroateg.\nStudiañ a reas en Institut d' Études Politiques e Pariz. Studier e voe ivez e S.A.D.E.D..\nLabourat a reas e Dakar, Senegal e-pad daou vloavezh (1979-1981) hag ivez e London hag e New York (1996).\nEzel e voe e-pad ur frapadig eus ur c'helc'h "nevezpagan" savet gant Goulven Pennaod ha Yann-Ber Tihernon e 1983 : Kelc'h Maksen Wledig. Pellaat a reas dioutañ buan avat evit talvoudoù hag abegoù don, enebet ma oa ouzh e rikladur pellaour. Er c'helc'h e oa en em gavet gant kalzik tud all anavezet mat bet hoalet eveltañ gant tu "atahiner ha "c'hwezher-tan" bliv ar bodad-se.\nGouestlet en deus dek vloaz da studiañ oberenn veur ar skrivagner gresian Nikos Kazantzaki ha skrivet meur a rakskrid, studiadenn pe brezegenn diwar e benn. Emañ hiziv o prientiñ embannadur ar strobad testennoù-se.\nUn amaeziad eus ar BNP hag eus an ti-bank Barclays e voe, arbennikaet war studi riskl an embregerezhioù hag ar gennadoù armerzhel. Rener Skol-Uhel ar Vro e teuas da vezañ e penn-kentañ ar bloavezhioù 2000 betek ebrel 2008. Kengadoriad kevread sevenadurel breizhek SKED e Brest ez eo bremañ abaoe un eizh vloaz bennak.\nAbaoe 1998 e tarempred ingal Kuba, ur vro anavezet don gantañ bremañ, dimezet ma z eo gant ur vaouez alese.\nPaotr ar c'hayak-mor eo erfin, abaoe ouzhpenn 35 bloaz bremañ, sot-pitilh gant ar pleustr-se.\nAdtapet diwar « https://br.wikipedia.org/w/index.php?title=Bernez_Jestin&oldid=1871021 »\nKemmoù diwezhañ degaset d'ar bajenn-mañ d'an 15 Ebr 2020, da 10:43.


Pajenn:Morvan - Buez ar Zent, 1894.djvu/443 - Wikimammenn\nPajenn:Morvan - Buez ar Zent, 1894.djvu/443\n24 a Even\nvezo, ha lakaat a rai eunn niver braz euz a vugale Israel da zistrei ouz Doue. »\nElizabeth o veza ganet he mab, he c’herent hag he amezeien o doa c’hoant e vije roet d’ezhan hano he dad. Mes hi ne felle ket d’ezhi, hag a lavare ato : « — Nann, nann, Iann a vezo he hano. » « — Mes, eme ar re all, n’euz nikun euz ho kerent hag en defe ann hano-ze. » Neuze e oue goulennet oc’h Zakarias pe seurt hano en doa c’hoant a vije roet d’ar c’hrouadur. Zacharias a reaz sin da zigas d’ezhan eunn tamm sklent, hag a skrivaz\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/443&oldid=137652 »


Diforc'hioù etre adstummoù "Hadean" - Wikipedia\nDiforc'hioù etre adstummoù "Hadean"\nStumm eus an 7 Gwe 2006 da 21:20\n1 715 okted ouzhpennet , 14 vloaz zo\nStumm eus an 6 Gwe 2006 da 20:28 (kemmañ)\nDamien Perrotin (kaozeal | degasadennoù)\n(→Furmidigezh an Douar)\nStumm eus an 7 Gwe 2006 da 21:20 (kemmañ) (dizober)\n===Stabiladur an Douar===\n*4.500 milion bloaz'zo e krog digoc'hadur an Douar. Aezh achapet eus ar reier pe kaset kuit gant ar menezioù-tan a furmas atmosferenn gentañ. Eus CO2, CO, N2, H2 et HCl e oa kenaozet dreist holl. Er c'hontroll d'ar pezh a greder gwechall ne oa ket kalz dour enni hag ur mister a chom orin ar meurvorioù. Posupl eo e voe dougenet o dour gant ar stered lostek. Fonnus e oa ar CO2 hag un [[efed ti-gwer]] bras a walc'h da gempouezañ gwander an [[Heol]] (80% eus e sked a-vremañ) a c'hanas. Gwask a atmosferenn a oa war-dro 200 [[bar]] ha zigreskas he zemperatur dindan 350° e krogas da c'hlaviñ. Ar glav-se eo a furmas ar meuvorioù kentañ war-dro 4.300 milion bloazh'zo.\n4.500 milion bloaz'zo e krog digoc'hadur ar reier.\n*4.400 milion bloazh'zo en em furmas kreizenn an Douar hag e grestenenn gentañ. Eus [[bazalt]] e oa kenaozet, war a seblant, evel krestenenn ar meurvorioù a-vremañ. Bombzadegoù mein-kurun a lakaas ar grestenen-se da deuziñ meur a-wech, avat, hag un darn vras anezhi a voe skrapet kuit er stokad a c'hanas al Loar. Ar greizenn en em furmas pa yeas an Douar da vras a-walc'h evit m' e lakaio da deuziñ an elfennoù skinoberiant a endalc'he. Ar metaloù pounner, an houarn an hini fonnusañ, a sankas war-du ar greizenn tra ma flode ar materi skañvoc'h evel ar [[silikad]]où.\n*4.300 milion bloazh'zo e aotre furmdigezh ar meurvorioù loc'hadur [[teknonik ar plakennoù]]. Muioc'h plakennoù eget hizi e oa, war a greder, rak finoc'h e oa ar grestenenn ha tommoc'h ar greizenn. D'en em zisheñveliñ an eil ouzh an eben e krogas ar plakennoù kevandirel ha meurvorel. Dindan levezon an dour en dreuzfurmas un darn eus ar bazalt e [[greunit]]. Diloaiañ a reas goueledennoù war ar goueled, ar pezh a grouas reier skañvoc'h eget ar bazalt. Ar re mañ a stummo ar c'hevandir kentañ.\n==Atmosferenn ha meurvorioù==\nAdtapet diwar « https://br.wikipedia.org/wiki/Dibar:MobileDiff/69935 »